
KONSULTACIJA SU RINKOS DALYVIAIS
[bookmark: _Hlk525638108]DĖL  VAISTINIŲ PREPARATŲ UŽSAKYMŲ PER CPO LT ELEKTRONINĮ KATALOGĄ VIEŠOJO PIRKIMO ATVIRO KONKURSO BŪDU, SIEKIANT SUDARYTI PRELIMINARIĄSIAS SUTARTIS

Viešoji įstaiga CPO LT (toliau – CPO LT) teikia atsakymus į tiekėjų ir perkančiųjų organizacijų pastabas bei pasiūlymus, pateiktus 2026 m. balandžio 7 d. paskelbtos rinkos konsultacijos Nr. CVP IS 7272468 metu.


VAISTINIŲ PREPARATŲ UŽSAKYMAI PER CPO LT ELEKTRONINĮ KATALOGĄ

1. PIRKIMO OBJEKTAS
Lietuvos Respublikos vaistinių preparatų registre, Bendrijos vaistinių preparatų registre įregistruoti arba Lygiagrečiai importuojamų vaistų sąraše įrašyti vaistiniai preparatai.
Pirkimo objekto pagrindinis BVPŽ kodas – 33600000-6 (Farmacijos produktai). 

2. „ŽALIEJI“ REIKALAVIMAI
Lietuvos Respublikos Vyriausybės nutarimas „Dėl žaliųjų pirkimų tikslų nustatymo ir įgyvendinimo“ (https://www.e-tar.lt/portal/lt/legalAct/412980b0d2b311eba2bad9a0748ee64d) nustatė, kad nuo 2023 metų 100 procentų vykdomų viešųjų pirkimų (išskyrus LR Aplinkos ministro 2011-06-28 įsakymu Nr. D1-508 "Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo" patvirtinto Aplinkos apsaugos kriterijų taikymo, vykdant žaliuosius pirkimus, tvarkos aprašo 4.4 papunktyje numatytas išimtis ) turi būti taikomi žaliųjų pirkimų reikalavimai.
Atsižvelgiant į tai, CPO LT vaistinių preparatų pirkimuose, kurie vyks atnaujinto varžymosi būdu pagal sudarytą preliminarią sutartį, pirkimo objektui planuoja taikyti šiuos  žaliuosius reikalavimus:

	Aplinkosauginiai reikalavimai 

	Pirminė arba antrinė arba tretinė Prekių pakuotės (atsižvelgiant į tai, kurios (-ių) pakuotės (-čių) kategoriją (-as) Tiekėjas naudoja tiekdamas ar perduodamas Prekes Pirkėjui), turi būti laikytinos perdirbamosiomis pakuotėmis pagal Lietuvos Respublikos mokesčio už aplinkos teršimą įstatymo nuostatas ir (ar) turi būti vienalytės (homogeniškos) pakuotės, pagamintos iš vienos rūšies medžiagos:
	Eil. Nr.
	Pakuotės medžiaga
	Ženklinimas

	1.
	Stiklas
	GL (arba GL nuo 70 iki 79)

	2.
	Metalas
	FE (arba FE 40), 
ALU (arba ALU 41)
Nuo 42 iki 49

	3.
	Popierius ar kartonas
	PAP (arba PAP nuo 20 iki 39)

	4.
	Medis ar kamštinė medžiaga
	FOR (arba FOR nuo 50 iki 59)

	5.
	Medvilnė ar džiutas
	TEX (arba TEX nuo 60 iki 69)

	6.
	Polietilentereftalatas
	PET arba PET 1

	7.
	Aukšto tankumo polietilenas
	HDPE (arba HDPE 2)

	8.
	Polivinilchloridas
	PVC (arba PVC 3)

	9.
	Žemo tankumo polietilenas
	LDPE (arba LDPE 4)

	10.
	Polipropilenas
	PP (arba PP 5)

	11.
	Polistirenas
	PS (arba PS 6)



arba prekių pristatymui naudojamos daugkartinio naudojimo pakuotės (talpos).
Atitiktį reikalavimams įrodantys dokumentai: pirkėjui  pareikalavus, kai be patvirtinančių dokumentų neįmanoma įsitikinti pakuotės atitiktimi, ne vėliau kaip per 3 d. d. Tiekėjas  įsipareigoja, pateikti tiekėjo arba registruotojo arba gamintojo dokumentus, įrodančius, kad pakuotės yra homogeniškos ir (ar) atitinkamai paženklintos, arba atitinka standartų, pagal kuriuos įrodoma, kad pakuočių medžiagos perdirbamos pvz., standartas LST EN 13432 „Pakuotė. Naudotų pakuočių, numatomų kompostuoti ir biologiškai skaidyti, reikalavimai.“, standartas Voluntary Standard for Repulping and Recycling Corrugated Fiberboard Treated to Improve Its Performance in the Presence of Water and Water Vapor, standartas RecyClass ar kito lygiaverčio standarto reikalavimus, arba Aplinkos apsaugos agentūros interneto svetainėje (https://aaa.lrv.lt/) skelbiamame atliekų tvarkytojų, turinčių teisę išrašyti gaminių ir (ar) pakuočių atliekų sutvarkymą įrodančius dokumentus, sąraše nurodytų atliekų perdirbėjų ar eksportuotojų dokumentai, pagrindžiantys, kad tokios pakuotės, tapusios atliekomis, gali būti perdirbamos, arba kai prekės pristatymui naudojamos daugkartinio naudojimo pakuotės (talpos) dokumentai, įrodantys, kad pakuotė (talpa) yra daugkartinio naudojimo.


	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Siūlomi žalieji reikalavimai yra neįgyvendinami. Nes pavyzdžiui:  Blisteris iš plastiko ir aliuminio folijos  nelaikomas vienalyte (homogeniška) pakuote, nes jis sudarytas iš daugiau nei vienos rūšies medžiagos. 
Atkreipiame dėmesį, kad vaistiniai preparatai yra tiekiami gamyklinėse (pirminėse ir antrinėse) pakuotėse, kurios yra neatskiriama produkto dalis, reglamentuojama teisės aktų ir tiekėjo nekeičiama. Todėl šių pakuočių atitikties žaliųjų pirkimų reikalavimams užtikrinimas ne visais atvejais yra įmanomas. 
Atsižvelgiant į tai, siūlytume nustatyti, kad žalieji reikalavimai būtų taikomi tiekėjo naudojamoms transportavimo (tretinėms) pakuotėms (pvz., kartoninėms dėžėms), kurioms tiekėjas turi realią įtaką. Tokiu atveju tiekėjas galėtų pateikti atitiktį pagrindžiančius dokumentus dėl šių pakuočių (pvz., kad jos yra perdirbamos ar atitinkamai paženklintos).

2 tiekėjas. Siūlomi žalieji reikalavimai vaistinių preparatų pirkimų atveju nėra pilnai priimtini ir praktikoje ne visais atvejais įgyvendinami tiekėjų lygmeniu.
Pažymime, kad vaistinių preparatų pirminės ir antrinės pakuotės sudėtį, medžiagų, ženklinimą bei technines charakteristikas nustato gamintojas ir registruotojas. Tiekėjas neturi faktinės ar teisinės galimybės šių parametrų keisti, pasirinkti ar papildomai ženklinti. 
Taip pat tiekėjas po preliminariosios sutarties sudarymo ne visais atvejais turi fizines prekes sandėlyje, todėl iš anksto negali objektyviai įvertinti, kokios konkrečios pakuotės ar jų modifikacijos bus tiekiamos vykdant užsakymus. Praktikoje tas pats vaistinis preparatas gali būti tiekiamas skirtingomis partijomis ar iš skirtingų gamybos vietų, todėl pakuotės sprendiniai gali skirtis.
Atsižvelgiant į tai, siūlytume žaliuosius reikalavimus taikyti tik tai pakuotės daliai, kurią tiekėjas realiai kontroliuoja, t. y. tretinei (transportavimo) pakuotei, arba numatyti galimybę tiekėjui pateikti informaciją tik tiek, kiek ją oficialiai pateikia gamintojas ar registruotojas.

3 tiekėjas. Siūlomi žalieji reikalavimai yra sunkiai įgyvendinami, todėl siūlytume jų atsisakyti.

4 tiekėjas. Žalieji reikalavimai, susiję su pakuotės sudėtimi ar gamybos procesais, faktiškai yra taikomi gamintojui, todėl tiekėjas, neturėdamas įtakos gamybos sprendimams, negali prisiimti įsipareigojimų už gamintojo atitiktį šiems kriterijams.

5 tiekėjas. Nesutinkame su siūlomų kokybinių kriterijų įtraukimu ir pateikiame šias pastabas:
Dėl 1 kriterijaus (pakuotės sudėtis)Siūlomi reikalavimai, susiję su pirminės ir (arba) antrinės pakuotės sudėtimi, laikytini pertekliniais, kadangi reikalavimai pakuotei jau yra numatyti galiojančiuose aplinkosauginiuose teisės aktų reikalavimuose. Atsižvelgiant į tai, papildomas šio kriterijaus nustatymas pirkimo dokumentuose nesukurtų pridėtinės vertės ir būtų neproporcingas. Dėl 2 kriterijaus (atsinaujinantys energijos ištekliai)Siūlomas kriterijus, susijęs su atsinaujinančių energijos išteklių naudojimu prekių gamyboje, praktikoje būtų itin sudėtingai įgyvendinamas. Pažymėtina, kad pirkimą gali sudaryti 100 ir daugiau pirkimo dalių, kurių kiekvienoje gamintojas gali būti skirtingas. Tokiomis aplinkybėmis tiekėjui būtų objektyviai neįmanoma patikrinti ir užtikrinti, kad kiekvieno gamintojo gamybos procese naudojami atsinaujinantys energijos ištekliai, sudarantys ne mažiau kaip 50 procentų visos sunaudojamos elektros energijos. Atsižvelgiant į tai, siūlome šį kriterijų performuluoti taip, kad jis būtų taikomas pačiam tiekėjui — t. y. kad tiekėjas savo vykdomoje veikloje naudoja atsinaujinančius energijos išteklius. Toks reikalavimas būtų proporcingas, praktiškai įgyvendinamas ir patikrinamas.


	Atsižvelgiama. Pagrindinėje sutartyje reikalavimas, susijęs su aplinkosauginiais kriterijais, išdėstomas taip: 
"Pirminė arba antrinė arba tretinė Prekių pakuotės, turi būti laikytinos perdirbamosiomis pakuotėmis pagal Lietuvos Respublikos mokesčio už aplinkos teršimą įstatymo nuostatas ir (ar) turi būti vienalytės (homogeniškos) pakuotės, pagamintos iš vienos rūšies medžiagos arba prekių pristatymui naudojamos daugkartinio naudojimo pakuotės (talpos).
Pirkėjui pareikalavus, kai be patvirtinančių dokumentų neįmanoma įsitikinti pakuotės atitiktimi, ne vėliau kaip per 3 d. d. Tiekėjas  įsipareigoja, pateikti tiekėjo arba registruotojo arba gamintojo dokumentus, įrodančius, kad pakuotės yra homogeniškos ir (ar) atitinkamai paženklintos, arba atitinka standartų, pagal kuriuos įrodoma, kad pakuočių medžiagos perdirbamos pvz., standartas LST EN 13432 „Pakuotė. Naudotų pakuočių, numatomų kompostuoti ir biologiškai skaidyti, reikalavimai.“, standartas Voluntary Standard for Repulping and Recycling Corrugated Fiberboard Treated to Improve Its Performance in the Presence of Water and Water Vapor, standartas RecyClass ar kito lygiaverčio standarto reikalavimus, arba Aplinkos apsaugos agentūros interneto svetainėje (https://aaa.lrv.lt/) skelbiamame atliekų tvarkytojų, turinčių teisę išrašyti gaminių ir (ar) pakuočių atliekų sutvarkymą įrodančius dokuentus, sąraše nurodytų atliekų perdirbėjų ar eksportuotojų dokumentai, pagrindžiantys, kad tokios pakuotės, tapusios atliekomis, gali būti perdirbamos, arba kai prekės pristatymui naudojamos daugkartinio naudojimo pakuotės (talpos) dokumentai, įrodantys, kad pakuotė (talpa) yra daugkartinio naudojimo.“

	Kokius kitus žaliuosius reikalavimus Jūs siūlytumėte (pvz. I tipo ekologiniai ženklai ar kt.)? 
	

	1 tiekėjas. Papildomų žaliųjų reikalavimų šiuo metu nesiūlytume, kadangi jau numatyti reikalavimai yra pakankami siekiant aplinkosauginių tikslų.
Manome, kad papildomų kriterijų nustatymas galėtų didinti administracinę naštą ir prekių kainą, todėl siūlytina išlaikyti proporcingą požiūrį ir vertinti reikalavimų taikymo praktinį įgyvendinamumą, ypač atsižvelgiant į farmacijos sektoriaus ypatumus.

2 tiekėjas. Siūlytume vaistinių preparatų pirkimuose taikyti tokius objektyviai įgyvendinamus ir tiekėjo kontroliuojamus žaliuosius kriterijus:
Prekių pristatymui naudojamos daugkartinio naudojimo transportavimo dėžės, konteineriai ar padėklai.
Kartoninių transportavimo pakuočių naudojimas iš perdirbamų medžiagų.
Užsakymų, sąskaitų ir kitų dokumentų teikimas elektroniniu būdu.
Konsoliduoti pristatymai, mažinant transportavimo reisų skaičių.
Maršrutų optimizavimas ir mažesnės taršos transporto priemonių naudojimas, kai tai objektyviai įmanoma.
Pakuočių atliekų surinkimas ar pakartotinis naudojimas, kai tai leidžia tiekimo modelis.
Tokie kriterijai būtų realiai įgyvendinami, skatintų aplinkosauginius tikslus ir nekeltų neproporcingos naštos tiekėjams už aplinkybes, kurių jie nekontroliuoja.

3 tiekėjas. Siūlytume įtraukti tokius reikalavimus:

1. Minimali atskiro užsakymo pagal Pirkimo sutartį vertė ne mažesnė nei 500 EUR. Tokia suma yra nurodyta SAM paruoštose žaliųjų pirkimų rekomendacijose.
2. Rekomenduojamas prekių pristatymo laikas - ne piko valandomis, taip sumažinant transporto priemonių važiavimą piko metu, taigi mažinant transporto srautus mieste, mažinant kuro sąnaudas.
3. Vaistų gamintojas taiko aplinkos apsaugos vadybos sistemos reikalavimus pagal standartą ISO 14001 arba Europos Sąjungos aplinkosaugos vadybos ir audito sistemą (EMAS) ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, ar kitais tiekėjo pateiktais lygiaverčiais įrodymais. Šis kriterijus numatytas  SAM paruoštose žaliųjų pirkimų rekomendacijose.
4. Reikalavimas, kad konsoliduoti pirkimai vyktų geografiniu principu - pirkimams būtų leidžiama konsoliduotis ligonines, kurios yra geografiškai arti viena kitos, kad vaistų pristatymas galėtų būti vykdomas tuo pačiu maršutu.
5. Skatinti perkančiąsias organizacijas skelbti atnaujintus varžymusis įtraukiant kuo daugiau vaistų, pvz pagal produktų grupes, bei palaipsniui sumažinti pavienių produktų (1-5 pozicijos) pirkimą. 
Pirkimo sutartyse numatyti reikalavimai, kad 
•	kiekvienam atskiro pirkimo užsakymui turi būti išrašoma atskira tiekimo sąskaita, kuri privalo būti teikiama  per informacinę sistemą SABIS (kiekvienos sąskaitos teikimui mokamas papildomas mokestis).
•	Kiekvienam vežimui išrašomas važtaraštis deklaruojamas i-vaz sistemoje (kiekvieno važtaraščio teikimui mokamas papildomas mokestis).
•	Kiekvienas užsakymas turi būti supakuojamas atskirai (pakavimo kaštai).
2025 metais apie 70% paskelbtų atskirų pirkimo užsakymų (atnaujintų varžymųsi) buvo vykdomi pirkimai tik 1-5 produktams. 

4 tiekėjas. Reikalavimai turi būti siejami su tiekėjo vykdomomis funkcijomis ir ne konkrečiam produktai. Pvz.: prekių transportavimui naudojamos antrinės ir tretinės pakuotės; visi dokumentai teikiami tik elektronine forma.

6 tiekėjas. Siūlytume žaliuosius kriterijus tiekėjui, o ne gamintojo pakuotei.
	Atsižvelgiama iš dalies. Žr. atsakymą dėl pagrindinėje sutartyje numatytų aplinkosauginių reikalavimų

Dėl pirkimų konsolidavimo. Sprendimus, susijusius su konsoliduoto pirkimo vykdymu priima perkančiosios organizacijos. Prieš pradėdamos pirkimo procedūras, perkančiosios organizacijos privalo atlikti rinkos tyrimą ir, įvertinusios visas su pirkimu susijusias aplinkybes, priimti sprendimus dėl pirkimo vykdymo, įskaitant pirkimo objekto apimtį, konsoliduotame pirkime dalyvaujančių įstaigų sudėtį bei jų geografinės padėties įtaką pasiūlymo kainai. 

Dėl maršrutų optimizavimo ir netaršių transporto priemonių naudojimo. Tokių reikalavimų nustatymas yra sudėtingai įgyvendinamas. Perkančiajai organizacijai objektyviai įvertinti ir kontroliuoti, ar tiekėjo pasirinktas maršrutas yra maksimaliai optimizuotas, praktiškai nėra galimybių, todėl tokio reikalavimo vykdymo priežiūra būtų apsunkinta.
Be to, atsižvelgiant į pirkimo objekto specifiką, kai daugeliu atvejų prekės turi būti pristatomos per trumpą laiką, reikalavimo visas prekes pristatyti tik netaršiomis transporto priemonėmis nustatymas gali padidinti prekės kainą. Šiuo metu netaršios transporto priemonės dar nėra plačiai naudojamos visų tiekėjų, todėl toks reikalavimas gali lemti riboti galimybes užtikrinti operatyvų prekių pristatymą bei didinti pasiūlymų kainas.
 
Dėl minimalios užsakymo pagal sutartį vertės. Atsižvelgta iš dalies pagrindinėje sutartyje numatyta:
 
„Kiekvieno Prekių užsakymo vertė turi būti ne mažesnė kaip 100 (vienas šimtas) Eur be PVM. 
Jeigu atskiro užsakymo arba pradinė Sutarties vertė yra mažesnė kaip 100 (vienas šimtas) Eur be PVM, Pirkėjas nebeturi teisės teikti dalinių užsakymų ir privalo vienu užsakymu užsakyti visas likusias pagal Sutartį numatytas prekes.“

Dėl reikalavimo gamintojui taikyti aplinkos apsaugos vadybos sistemos reikalavimus pagal standartą ISO 14001 arba Europos Sąjungos aplinkosaugos vadybos ir audito sistemą (EMAS) ar kitus aplinkos apsaugos vadybos standartus.

Ne visi rinkoje veikiantys pirkimo objektą sudarančių prekių gamintojai taiko pirmiau nurodytus reikalavimus, todėl jų nustatymas gali nepagrįstai apriboti tiekėjų konkurenciją. Atsižvelgiant į pirkimo objekto specifiką ir būtinybę užtikrinti nepertraukiamą gydymo įstaigų aprūpinimą vaistiniais preparatais, toks reikalavimas gali neigiamai paveikti galimybes operatyviai įsigyti gydymui būtinus vaistinius preparatus.


Dėl prekių kiekio vieno užsakymo metu. CPO LT neturi teisės nustatyti privalomo minimalaus vieno užsakymo kiekio, be to, toks reikalavimas keltų riziką tinkamam pirkimų vykdymui. Kadangi pirkimai skelbiami tik 200 pirkimo objekto dalių vietoj anksčiau buvusių ~1700 pirkimo objekto dalių, egzistuoja rizika, kad perkančioji organizacija negalės įsigyti skubiai reikalingo vaistinio preparato. Pažymėtina, kad pirkimo objekto dalių skaičių konkrečiame pirkime neretai lemia objektyvios aplinkybės, todėl galimybė pagal perkančiosios organizacijos poreikius formuoti užsakymus yra būtina siekiant užtikrinti nepertraukiamą vaistinių preparatų tiekimą ir perkančiųjų organizacijų poreikių tenkinimą.

Dėl sąskaitų SABIS ir važtaraščių. Pagrindinėje sutartyje numatyta nuostata, suteikianti perkančiajai organizacijai teisę nereikalauti prekių perdavimo–priėmimo akto. Tokiu atveju PVM sąskaita faktūra laikoma prekių perdavimo–priėmimo aktu.
Visi su pirkimo objekto tiekimu susiję kaštai, įskaitant važtaraščių pateikimo išlaidas, turi būti įskaičiuoti į pasiūlymo kainą.
Siekiant neriboti konkurencijos ir atsižvelgiant į pirkimo objekto specifiką, kai vaistiniai preparatai neretai turi būti pristatomi skubiai, pirkimo dokumentuose nėra nustatomas konkretus važtaraščių pateikimo būdas. Tiekėjas ir perkančioji organizacija gali tarpusavyje susitarti dėl abiem šalims priimtino važtaraščių pateikimo būdo, užtikrinančio operatyvų prekių pristatymą ir jų priėmimą.
 





3. PASIŪLYMŲ VERTINIMO KRITERIJAI

Atsižvelgiant į tai, kad vaistiniai preparatai CPO LT elektroniniame kataloge įsigyjami centralizuotai ir apima daug skirtingų vaistinių preparatų, šiuo metu sudėtinga nustatyti visiems preparatams tinkamus kokybinius kriterijus. Dėl šios priežasties planuojama pasiūlymus vertinti pagal mažiausios kainos kriterijų. Gavus pagrįstus pasiūlymus, būtų svarstoma jų taikymo galimybė.
Atsižvelgiant į tai, rinkos konsultacijos metu CPO LT prašo pateikti siūlymus dėl objektyvių kokybinių kriterijų, kurie galėtų būti taikomi centralizuotame pirkime.

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	Kokius kokybės kriterijus Jūs siūlytumėte centralizuotame pirkime? Ir kokį lyginamąjį svorį jiems skirtumėte?

1 tiekėjas. Jei būtų svarstoma taikyti kokybinius kriterijus, siūlytume juos sieti su tiekėjo kontroliuojamais ir objektyviai vertinamais aspektais.
2 tiekėjas. Siūlytume šiuos kokybinius kriterijus:
1. Vaisto pakuotė paženklinta lietuvių kalba. Lyginamasis svoris 10%.
2. Vaistų gamintojas taiko aplinkos apsaugos vadybos sistemos reikalavimus pagal standartą ISO 14001 arba Europos Sąjungos aplinkosaugos vadybos ir audito sistemą (EMAS) ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, ar kitais tiekėjo pateiktais lygiaverčiais įrodymais. Lyginamasis svoris 10%.
	Įvertinus pirkimo objekto specifiką, t. y. tai, kad jam keliami reikalavimai yra griežtai reglamentuoti teisės aktais, taip pat atsižvelgus į racionalaus lėšų panaudojimo principą, nuspręsta ekonomiškai naudingiausią pasiūlymą vertinti pagal kainą. Toks sprendimas priimtas įvertinus ir tai, kad vaistinius preparatus įsigyja įvairaus lygmens gydymo įstaigos, kurių poreikiai bei atskirų kokybinių kriterijų svarba gali skirtis, todėl vienodų kokybinių vertinimo kriterijų nustatymas visiems pirkimo dalyviams nebūtų objektyviai pagrįstas.

	1. Kriterijai, susiję su pirminės ir (arba) antrinės pakuotės sudėtimi
1.1. Pirminė ir (arba) antrinė pakuotė turi būti pagaminta taip, kad būtų tinkama perdirbti, t. y. pakuotė, tapusi atliekomis, turi būti tinkama medžiagų perdirbimui;
ir (arba)
1.2. Pirminė ir (arba) antrinė pakuotė turi būti pagaminta iš perdirbtų medžiagų.

2. Kriterijus, susijęs su atsinaujinančių energijos išteklių naudojimu prekės gamyboje
2.1. Prekių gamyboje turi būti naudojama paties gamintojo pagaminta elektros energija iš atsinaujinančių energijos išteklių, sudaranti ne mažiau kaip 50 procentų visos gamybos procese sunaudojamos elektros energijos.


1 tiekėjas. Manome, kad pasiūlymų vertinimas pagal mažiausios kainos kriterijų šiuo metu yra pagrįstas, atsižvelgiant į tai, kad vaistiniai preparatai yra griežtai reglamentuoti, o jų kokybiniai parametrai (saugumas, veiksmingumas ir kokybė) yra nustatomi registracijos metu ir negali būti diferencijuojami pirkimo metu.
Vertinant siūlomus papildomus kokybinius kriterijus, pažymime, kad:
– kriterijai, susiję su pirminės ir (arba) antrinės pakuotės sudėtimi, praktikoje yra neįgyvendinami, kadangi pakuotės yra neatskiriama vaistinio preparato dalis, reglamentuojama teisės aktų ir tiekėjo nekeičiama;
- kriterijus dėl atsinaujinančių energijos išteklių naudojimo gamyboje gali būti sudėtingai patikrinamas, taip pat gali riboti konkurenciją ir didinti kainą.  
- neįmanoma patikrinti vaistų gamintojo prekių gamybos proceso (ar  naudojama paties gamintojo pagaminta elektros energija iš atsinaujinančių energijos išteklių). Žalieji kriterijai,  kuriuos  kontroliuoja tiekėjas . 
1. Prekių sandėliavimo ir administracinėms  patalpoms  turi būti naudojama paties tiekėjo pagaminta elektros energija iš atsinaujinančių energijos išteklių, sudaranti ne mažiau kaip 10   procentų visos sunaudojamos elektros energijos.
Reikalavimas dėl atsinaujinančios energijos naudojimo gamyboje nėra proporcingas tiekėjo atsakomybės riboms, nes šie sprendimai priklauso išimtinai nuo gamintojo ir nėra tiekėjo kontroliuojami.

2 tiekėjas. Siūlomi kokybiniai kriterijai yra sunkiai įgyvendinami, todėl siūlytume jų atsisakyti.

3. tiekėjas. 1. Sudėtį nustato gamintojas, todėl tiekėjas negali užtikrinti jų atitikties ir prisiimti su tuo susijusių įsipareigojimų.

2. Reikalavimas dėl atsinaujinančios energijos naudojimo gamyboje nėra proporcingas tiekėjo atsakomybės riboms, nes šie sprendimai priklauso išimtinai nuo gamintojo ir nėra tiekėjo kontroliuojami.
	Žr. atsakymą aukščiau.

	
Ar CPO LT pasirinkti kainos ir kokybės santykio kriterijai yra priimtini ir įgyvendinami?

1 tiekėjas. Jei būtų svarstoma taikyti kokybinius kriterijus, siūlytume juos sieti tik su tiekėjo kontroliuojamais ir objektyviai vertinamais aspektais. 
2 tiekėjas. Kriterijai nėra priimtini ir yra sudėtingai įgyvendinami, kadangi jie susiję su procesais, kurių tiekėjas dažniausiai nekontroliuoja ir negali užtikrinti jų atitikties. Siūlome likti prie mažiausios kainos kriterijaus.
3 tiekėjas. Kriterijai nėra priimtini ir yra sudėtingai įgyvendinami, kadangi jie susiję su procesais, kurių tiekėjas dažniausiai nekontroliuoja ir negali užtikrinti jų atitikties. Siūlome likti prie mažiausios kainos kriterijaus.
4 tiekėjas. Nesutinkame su siūlomų kokybinių kriterijų įtraukimu ir pateikiame šias pastabas:
Dėl 1 kriterijaus (pakuotės sudėtis)
Siūlomi reikalavimai, susiję su pirminės ir (arba) antrinės pakuotės sudėtimi, laikytini pertekliniais, kadangi reikalavimai pakuotei jau yra numatyti galiojančiuose aplinkosauginiuose teisės aktų reikalavimuose. Atsižvelgiant į tai, papildomas šio kriterijaus nustatymas pirkimo dokumentuose nesukurtų pridėtinės vertės ir būtų neproporcingas.
Dėl 2 kriterijaus (atsinaujinantys energijos ištekliai)
Siūlomas kriterijus, susijęs su atsinaujinančių energijos išteklių naudojimu prekių gamyboje, praktikoje būtų itin sudėtingai įgyvendinamas. Pažymėtina, kad pirkimą gali sudaryti 100 ir daugiau pirkimo dalių, kurių kiekvienoje gamintojas gali būti skirtingas. Tokiomis aplinkybėmis tiekėjui būtų objektyviai neįmanoma patikrinti ir užtikrinti, kad kiekvieno gamintojo gamybos procese naudojami atsinaujinantys energijos ištekliai, sudarantys ne mažiau kaip 50 procentų visos sunaudojamos elektros energijos.
Atsižvelgiant į tai, siūlome šį kriterijų performuluoti taip, kad jis būtų taikomas pačiam tiekėjui — t. y. kad tiekėjas savo vykdomoje veikloje naudoja atsinaujinančius energijos išteklius. Toks reikalavimas būtų proporcingas, praktiškai įgyvendinamas ir patikrinamas."
	Žr. atsakymą aukščiau.


 
4. SKUBAUS VAISTINIŲ PREPARATŲ ĮSIGIJIMO POREIKIO NUSTATYMAS:
	Pildo perkančiosios organizacijos 

	Prašome nurodyti vaistinių preparatų numerius kataloge, kurių, Jūsų nuomone, įsigijimo poreikis yra skubus.
Jeigu atitinkamų vaistinių preparatų kataloge nėra, prašome pateikti nuorodą į VVKT administruojamą VAPRIS sistemą, nurodant aktualias technines specifikacijas, kurias reikėtų įtraukti į katalogą.
Atkreipiame dėmesį, kad prašoma nurodyti tik tuos vaistinius preparatus, kurių poreikio dėl gydymo tikslų ar kitų priežasčių objektyviai neįmanoma suplanuoti iš anksto ir dėl kurių gydymo įstaiga negali laukti įprasto 8 darbo dienų pasiūlymų pateikimo termino bei būtina užtikrinti pasiūlymo gavimą pirkime, todėl tokiems atvejams būtinas sutrumpintas – 2 darbo dienų – terminas ir privalomas pasiūlymų pateikimas.

	

	Perkančiųjų organizacijų pasiūlymai
	CPO LT atsakymai

	1 perkančioji organizacija. Nurodomi vaistai, perkami retoms būklėms gydyti (sąrašas yra kintantis): 705, 1060, 1158, 1264, 1531, 1763, 1835, 1836, 1999, 2347, 2424, 2430, 2431, 2477, 2485, 2504, 2570, 2822, 2896, 2975, 2978, 2980, 2981, 2995, 3009, 3018, 3021, 3023, 3043, 3048, 3112, 3131.
	Atsižvelgta. Į pirkimą įtrauktos nurodytos vaistinių preparatų pozicijos.



4. PIRKIMO SUTARČIŲ SĄLYGOS
	Eil.
Nr.
	Reikalavimai
	
Klausimai suinteresuotiems tiekėjams ir perkančiosioms organizacijoms
	
Tiekėjų, perkančiųjų organizacijų pasiūlymai/pastabos/komentarai 

	1.
	Pagrindinės sutarties sąlyga. 

Prekių pristatymo terminas [nuo 5 iki 20 darbo dienų];
[Nuo 5 darbo dienų iki 12 mėnesių], kai prekės įsigyjamos valstybės materialinių išteklių rezervo kaupimui.
*Užsakovai (perkančiosios organizacijos) formuodamos užsakymą pirkimui galės pasirinkti Prekių pristatymo terminą laužtiniuose skliausteliuose nurodytose ribose.


	Ar Pagrindinėje sutartyje numatomi Prekių pristatymo terminai yra pakankami ir priimtini? Jeigu ne, prašome pasiūlyti pristatymo terminą ir argumentuoti.
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Pakankami.
2 tiekėjas. Priimtini.
3 tiekėjas. Pagrindinėje sutartyje numatomi Prekių pristatymo terminai yra pakankami ir priimtinas.
4 tiekėjas. Pakankami ir priimtini.
1. Perkančioji organizacija. Taip.
2 perkančioji organizacija. Kataloge turėtų atsirasti skubaus pirkimo funkcija ir tokiu atveju pristatymo terminas turėtų sutrumpėti iki 1-3 darbo dienų. Ne skubos tvarka tinkamas terminas būtų 7 darbo dienos.
	Neatsižvelgiama. Siūlymui nepritariama, kadangi jo įgyvendinimas atnaujinto varžymosi metu būtų sudėtingas. CPO LT neturi objektyvių galimybių kiekvienu konkrečiu atveju įvertinti ir patikrinti, ar perkančiosios organizacijos nurodomas skubos poreikis yra objektyviai pagrįstas.

	2.
	Pagrindinės sutarties sąlyga. 

Siūlomas Prekių tiekimo laikotarpis [nuo 1 iki 12 mėnesių];
[nuo 1 iki 36 mėnesių], kai prekės įsigyjamos valstybės materialinių išteklių rezervo kaupimui
*Užsakovai (perkančiosios organizacijos) formuodamos krepšelį pirkimui galės pasirinkti Prekių tiekimo laikotarpį laužtiniuose skliausteliuose nurodytose ribose.

	Ar Pagrindinėje sutartyje numatomas maksimalus Prekių tiekimo laikotarpis priimtinas? Jeigu ne, prašome nurodyti siūlomą Prekių tiekimo laikotarpį ir argumentuoti.
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Priimtinas laikotarpiui [nuo 1 iki 12 mėnesių]; 
Laikotarpis ilgesnis nei 12 mėn.  yra nepriimtinas, nes yra per ilgas, kurio metu gali atsirasti nenumatytų aplinkybių. Siūlome palikti esamą laikotarpį nuo 1 iki 12 mėnesių su galimybe pratęsti sutartį kas 6 mėnesius. "
2  tiekėjas. Priimtinas.
3 tiekėjas. Pagrindinėje sutartyje numatomi Prekių pristatymo terminai yra pakankami ir priimtinas.
4 tiekėjas. Pakankami ir priimtini.
5 tiekėjas. Priimtinas.

1. Perkančioji organizacija. Ar bus galimybė pratęsti sutartis? Reikėtų numatyti sutarties pratęsimo galimybę.
2 perkančioji organizacija. Siūlomas prekių tiekimo laikotarpis priimtinas.
	Atsižvelgiama iš dalies. 

Pagrindinėje sutartyje numatyta:

„Prekių tiekimo laikotarpis nustatomas iki Pirkėjas nuperka 100 procentų kiekvienos Pirkimo sutarties priede nurodytos Prekės vienetų, bet ne ilgiau nei [nuo 1 iki 12] mėnesių  nuo Pirkimo sutarties įsigaliojimo dienos.“ 

arba

Taikoma tais atvejais, kai prekės įsigyjamos į rezervą:

„Prekių tiekimo laikotarpis nustatomas iki Pirkėjas nuperka 100 procentų kiekvienos Pirkimo sutarties priede nurodytos Prekės vienetų, bet ne ilgiau nei [nuo 1 iki 36] mėnesių  nuo Pirkimo sutarties įsigaliojimo dienos. 

Dėl prekių tiekimo termino pratęsimo. 

Pagrindinėje sutartyje numatyta:

„Pirkėjui Prekių tiekimo laikotarpiu nupirkus mažiau kaip 100 procentų kiekvienos Pirkimo sutarties priede nurodytos Prekės vienetų, Prekių tiekimo laikotarpis abipusiu Šalių sutarimu gali būti pratęsiamas ne ilgesniems kaip 6 (šešių) mėnesių laikotarpiams. Bendras Prekių tiekimo laikotarpis, įskaitant pratęsimus, negali būti ilgesnis nei 36 (trisdešimt šeši) mėnesiai, skaičiuojant nuo Pirkimo sutarties įsigaliojimo datos.“


	
3.
	Pagrindinės sutarties sąlyga. 

Atskiro užsakymo pagal Pirkimo sutartį vertė negali būti mažesnė nei 100 be PVM eurų. Jei visa sutarties vertė 100 be PVM eurų arba mažesnė, Užsakovas privalo užsakyti visas sutartyje esančias prekes.
 
	Ar Pagrindinėje sutartyje numatoma minimali užsakymo vertė Jums yra priimtina? Jeigu ne, prašome nurodyti Jūsų siūlomą minimalią užsakymo vertę ir argumentuoti.
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Siūloma redakcija : Atskiro užsakymo pagal Pirkimo sutartį vertė negali būti mažesnė nei 200 € be PVM. Jei visa Sutarties vertė yra 200 € arba mažesnė, Užsakovas privalo užsakyti visas Sutarties prekes.

Argumentai:
1.Logistikos efektyvumas: 
Rečiau vežant prekes, sumažėja transportavimo kaštai ir rizika dėl klaidų.
2.Aplinkosaugos (žalieji) kriterijai:
Mažesnis CO₂ kiekis per vieną užsakymą → mažesnis aplinkos poveikis.
3.Administracinės naštos sumažinimas:
Vienas užsakymas = viena partija dokumentų → mažiau darbo ir klaidų galimybės.
4.Rinkos standartas:
Minimalus užsakymas 200 € yra įprasta praktika viešuosiuose pirkimuose, siekiant užtikrinti racionalų procesą. "
2 tiekėjas. Pagrindinėje sutartyje numatoma minimali užsakymo vertė  nėra priimtina. Siūloma 150 be PVM eurų, dėl administravimo kaštų didėjimo.
3 tiekėjas. Minimali užsakymo pagal Pirkimo sutartį vertė ne mažesnė nei 500 EUR. Tokia suma yra nurodyta SAM paruoštose žaliųjų pirkimų rekomendacijose.
4 tiekėjas. Priimtina.

1 perkančioji organizacija. Nepritariam punktui, kad užsakovas privalo užsakyti visas sutartyje esančias prekes. Geriau palikti ir įsivardinti kokį išpirkimo procentą įsipareigojome išpirkti (tačiau ne visu 100 proc.).
	Neatsižvelgiama. Įvertinus pirkimo objekto – vaistinių preparatų – specifiką, minimali 100 Eur užsakymo vertė laikytina optimalia, nes sudaro galimybę užtikrinti tiek racionalų logistikos organizavimą, tiek nepertraukiamą pacientų aprūpinimą būtinais vaistiniais preparatais.
Nustačius didesnę minimalią užsakymo vertę pagal sutartį, kiltų rizika, kad perkančioji organizacija negalėtų laiku pateikti užsakymo, kol nebūtų pasiekta nustatyta minimali suma. Tai galėtų lemti gydymui būtinų vaistinių preparatų tiekimo vėlavimą.
Todėl 100 Eur minimali užsakymo vertė užtikrina proporcingą pusiausvyrą tarp tiekėjo logistikos interesų ir perkančiosios organizacijos pareigos laiku aprūpinti pacientus gydymui reikalingais vaistiniais preparatais.

Dėl pareigos išpirkti visas sutartyje nurodytas prekes, kai jų bendra vertė yra mažesnė nei 100 Eur be PVM. Ši pareiga nustatyta siekiant užtikrinti šalių teisių ir pareigų pusiausvyrą, taip pat racionalų logistikos procesų organizavimą.

	4.
	Pagrindinės sutarties sąlyga.

23.1. Tiekėjas turi teisę keisti Prekę, kai dėl nuo Tiekėjo nepriklausančių priežasčių Sutarties priede Nr. 1 „Pasiūlymas“ nurodytos Prekės tiekimas į Lietuvos Respubliką yra sutrikęs arba Prekė išbraukiama iš Lietuvos Respublikos vaistinių preparatų registro (tai nurodyta Valstybinės vaistų kontrolės tarnybos prie Lietuvos Respublikos sveikatos apsaugos ministerijos oficialiai skelbiamoje informacijoje) ir (ar) Prekės, jų gamintojas kelia grėsmę nacionaliniam saugumui ir (ar) Prekių tiekimas prieštarauja Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Sankcijų įstatyme ir (ar) Prekės, jų sudedamosios dalys ar (ir) gamintojas neatitinka VPĮ 45 straipsnio 21 dalies nuostatų. Prekės tiekimo į Lietuvos Respubliką sutrikimo atveju, Prekė gali būti keičiama Prekės tiekimo į Lietuvos Respubliką sutrikimo laikotarpiui. Prekės keitimas atliekamas laikantis šių sąlygų:
23.1.1. Prekė  gali būti keičiama tik į Sutarties priede Nr. 1 „Pasiūlymas“ nurodytą techninę specifikaciją atitinkantį registruotą vaistinį preparatą, tokio nesant – į vardinį vaistinį preparatą, kai nėra galimybės vaistinį preparatą pakeisti kitu registruotu vaistiniu preparatu, atitinkančiu techninę specifikaciją. 
m23.1.2. Tiekėjas, ne vėliau kaip prieš 10 (dešimt) dienų iki numatomo Prekių keitimo, turi pateikti Pirkėjui rašytinį prašymą su keitimą pagrindžiančiais dokumentais bei gauti Pirkėjo rašytinį sutikimą. Gavus sutikimą Šalys privalo sudaryti rašytinį susitarimą prie Sutarties dėl Prekės (-ių) keitimo. 
23.1.3. Pirkėjas turi teisę nesutikti su Prekės keitimu ir Šalys gali siūlyti atsisakyti Prekės (-ių), nurodytos (-ų) Sutarties priede Nr. 1 „Pasiūlymas“ ir jame esančioje techninėje specifikacijoje tai įforminant rašytiniu Šalių susitarimu prie Sutarties, jeigu yra bent viena šiame punkte nurodyta aplinkybė:
23.1.3.1. jei Lietuvos Respublikos vaistinių preparatų registre pateikiama informacija apie keičiamą vaistinį preparatą nepagrindžia jo atitikties techninei specifikacijai; 
23.1.3.2. jei Pirkėjui netinka siūlomas keisti vardinis vaistinis preparatas;
23.1.3.3. jei Tiekėjas Pirkėjui pateikė dokumentus ar kitus objektyvius įrodymus, patvirtinančius, kad nėra galimybės pasiūlyti techninę specifikaciją atitinkančio registruoto vaistinio preparato ir vardinio vaistinio preparato.
23.1.4. Šalys, Specialiųjų sąlygų 23.1 punkte numatytais atvejais, turi teisę siūlyti nutraukti Sutartį dėl Prekės , nurodytos Sutarties priede Nr. 1 „Pasiūlymas“ ir jame esančioje techninėje specifikacijoje, keitimo, vadovaujantis Specialiųjų sąlygų 11.1.3 punktu, jeigu Sutarties dalyką sudaro tik vienintelė Prekė, kurią Tiekėjas turi teisę keisti. 

11.1.3. Specialiųjų sąlygų 23.1.4 punkte numatytu atveju, Šalys turi teisę siūlyti abipusiu Šalių susitarimu pateikiant raštišką siūlymą nutraukti Sutartį dėl Prekės keitimo. Šalis, kuriai siūloma nutraukti Sutartį ne vėliau kaip per 10 (dešimties) dienų terminą turi pateikti atsakymą į siūlymą, jeigu atsakymas  nepateikiamas laikoma, kad siūlymas nutraukti Sutartį abipusiu Šalių susitarimu atmestas. Sutartis dėl Prekės keitimo gali būti nutraukiama, jeigu yra bent viena šiame punkte nurodyta aplinkybė:
11.1.3.1. jei Vaistinių preparatų informacinėje sistemoje (toliau - VAPRIS) pateikiama informacija apie keičiamą vaistinį preparatą nepagrindžia jo atitikties techninei specifikacijai; 
11.1.3.2. jei Pirkėjui netinka siūlomas keisti vardinis vaistinis preparatas;
11.1.3.3. jei Tiekėjas Pirkėjui pateikė dokumentus ar kitus objektyvius įrodymus, patvirtinančius, kad nėra galimybės pasiūlyti techninę specifikaciją atitinkančio registruoto vaistinio preparato ir vardinio vaistinio preparato.

	Ar Pagrindinės sutarties sąlyga dėl prekės keitimo yra aiški ir priimtina? Jeigu ne, prašome pateikti argumentuotus siūlymus dėl tikslinimo.
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Prašome paaiškinti koks  dokumentas patvirtintų šių sąlygų nebuvimą, kad Prekės, jų gamintojas nekelia grėsmės nacionaliniam saugumui,  nes pateikiant prašymą dėl prekės keitimo, kartu reiks pateikti šį dokumentą. 
23.1.3.3. Kas yra dokumentas ar kitas  objektyvus  įrodymas , patvirtinantis  kad nėra galimybės pasiūlyti techninę specifikaciją atitinkančio  vardinio vaistinio preparato ?  
Siūlome perkelti 23.1.3.3. punkte nurodytą sąlyga į 23.1.4. punktą ir išdėstyti ją taip: 23.1.4. Šalys, Specialiųjų sąlygų 23.1 punkte numatytais atvejais, turi teisę siūlyti nutraukti Sutartį dėl Prekės , nurodytos Sutarties priede Nr. 1 „Pasiūlymas“ ir jame esančioje techninėje specifikacijoje tiekimo,  vadovaujantis Specialiųjų sąlygų 11.1.3 punktu, jeigu Sutarties dalyką sudaro tik vienintelė Prekė, kurią Tiekėjas turi teisę keisti bei tais atvejais, kai Tiekėjas Pirkėjui pateikė dokumentus ar kitus objektyvius įrodymus, patvirtinančius, kad nėra galimybės pasiūlyti techninę specifikaciją atitinkančio registruoto vaistinio preparato ir vardinio vaistinio preparato. 
Siūloma pataisyti 11.1.3. punkto redakcija  (nes nėra sudaryta jokios sutarties dėl prekės keitimo)
 11.1.3. Specialiųjų sąlygų 23.1.4 punkte numatytu atveju, Šalys turi teisę siūlyti abipusiu Šalių susitarimu pateikiant raštišką siūlymą nutraukti Sutartį dėl tokios Prekės tiekimo Šalis, kuriai siūloma nutraukti Sutartį dėl šios prekės tiekimo ne vėliau kaip per 10 (dešimties) dienų terminą turi pateikti atsakymą į siūlymą, jeigu atsakymas  nepateikiamas laikoma, kad siūlymas nutraukti Sutartį abipusiu Šalių susitarimu atmestas. Sutartis dėl tokios Prekės tiekimo gali būti nutraukiama, jeigu yra bent viena šiame punkte nurodyta aplinkybė.
2 tiekėjas. 23.1.2. Numatytas 10 dienų išankstinio informavimo terminas praktikoje sunkiai įgyvendinamas dėl neprognozuojamų tiekimo sutrikimų, todėl siūlytina keitimo derinimą vykdyti operatyviai, gavus konkretų užsakymą ar paaiškėjus tiekimo aplinkybėms.
23.1.3.3. Reikalavimas pateikti papildomus dokumentus turėtų būti tikslinamas, aiškiai nustatant, kad pakankamu pagrindu laikoma oficiali VVKT informacija arba gamintojo patvirtinimas (nes gamintojas neturi prievolės pranešti į VVKT apie tiekimo sutrikimą, jei vaistas nėra kompensuojamųjų sąraše)."
3 tiekėjas. Pagrindinės sutarties sąlyga dėl Prekės keitimo nėra pakankamai aiški ir Tiekėjui nėra priimtina.

Visų pirma, pagal 23.1.3 punktą Pirkėjas turi labai plačią diskreciją nesutikti su Prekės keitimu, kuri faktiškai nėra pakankamai objektyviai apribota. Tai sukuria situaciją, kai net ir esant objektyvioms, nuo Tiekėjo nepriklausančioms aplinkybėms (pvz., tiekimo sutrikimai, registracijos panaikinimas, sankcijos ar kitos force majeure pobūdžio aplinkybės), Tiekėjas gali būti nepagrįstai įpareigotas vykdyti Sutartį.

Antra, esamas reguliavimas nepakankamai aiškiai sprendžia situaciją, kai:
Tiekėjas dėl nuo jo nepriklausančių priežasčių negali tiekti pradinės Prekės, ir
tuo pačiu nėra objektyvios galimybės pasiūlyti tinkamo pakaitalo (pvz., dėl rinkos trūkumo ar neproporcingų kaštų).
Tokiu atveju Tiekėjui kyla neproporcinga rizika, nes Sutarties vykdymas tampa faktiškai neįmanomas, tačiau aiškus ir operatyvus Sutarties nutraukimo mechanizmas nėra užtikrintas.
Siūlymai dėl tikslinimo:
Nustatyti, kad Pirkėjas gali atsisakyti siūlomo pakeitimo tik dėl objektyvių ir pagrįstų priežasčių, kurios turi būti motyvuotai nurodytos.
Numatyti, kad esant objektyviam Prekės tiekimo neįmanomumui ir nesant tinkamo pakaitalo, Sutartis (ar jos dalis) nutraukiama be sankcijų Tiekėjui.
Aiškiai įtvirtinti, kad tokios aplinkybės laikomos force majeure arba joms prilygintinomis ir atleidžia Tiekėją nuo atsakomybės."

4 tiekėjas. Sutarties 23.1.2. punkte numatyta, kad tiekėjas ne vėliau kaip prieš 10 (dešimt) dienų iki numatomo prekių keitimo privalo pateikti pirkėjui rašytinį prašymą su keitimą pagrindžiančiais dokumentais bei gauti pirkėjo rašytinį sutikimą.
Atkreipiame dėmesį, kad praktikoje prekių keitimo poreikis paprastai tampa aktualus tik tada, kai perkančioji organizacija pateikia konkretų užsakymą. Tiekimo sutrikimai dažnai būna trumpalaikiai, todėl sutrikimo laikotarpiu perkančioji organizacija gali iš viso nepateikti užsakymo, o tiekimas gali būti atnaujintas dar iki kito užsakymo momento. Tokiu atveju prašymo dėl prekės keitimo teikimas, negavus perkančiosios organizacijos užsakymo ir jai neišreiškus noro įsigyti pakaitinį preparatą, būtų perteklinis, neproporcingas ir neatitiktų realios užsakymų valdymo praktikos.
Atsižvelgiant į tai, siūlome 23.1.2. punktą papildyti nuostata, kad rašytinis prašymas keisti prekę teikiamas tik tuo atveju, kai tiekimo sutrikimas yra ilgalaikis ir perkančioji organizacija yra pateikusi užsakymą arba kitaip išreiškusi norą įsigyti atitinkamą vaistinį preparatą. Alternatyviai siūlome apsvarstyti galimybę šį punktą visiškai panaikinti."

1 Perkančioji organizacija. 23.1.3.1 ir 11.1.3.1 punktai: jeigu pakeitimui Tiekėjo siūlomas vaistinis preparatas neatitinka techninės specifikacijos reikalavimų, Pirkėjas negali sutikti tokio pasiūlymo priimti. Tačiau tai savaime neturėtų būti laikoma pagrindu nutraukti sutartį, jei rinkoje yra techninę specifikaciją atitinkančių vaistinių preparatų. Tokiu atveju Tiekėjas turėtų pasiūlyti kitą alternatyvą, atitinkančią nustatytus reikalavimus. Atsižvelgiant į tai, kad Pirkėjas yra sveikatos priežiūros įstaiga, savalaikis vaistų tiekimas yra itin svarbus.

2 perkančioji organizacija.  
1.	23.1.2. Tiekėjas, ne vėliau kaip prieš 10 (dešimt) dienų iki numatomo Prekių keitimo, turi pateikti Pirkėjui rašytinį prašymą su keitimą pagrindžiančiais dokumentais (tiekėjas turėtų pateikti lydinčius dokumentus, pavyzdžiui informacinis lapelis, specifikaciją ir pan.) bei gauti Pirkėjo rašytinį sutikimą. Gavus sutikimą Šalys privalo sudaryti rašytinį susitarimą prie Sutarties dėl Prekės (-ių) keitimo.
2.	ir (ar) Prekės, jų gamintojas kelia grėsmę nacionaliniam saugumui ir (ar) Prekių tiekimas prieštarauja Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Sankcijų įstatyme ir (ar) Prekės, jų sudedamosios dalys ar (ir) gamintojas neatitinka VPĮ 45 straipsnio 21 dalies nuostatų.
10 dienų terminas nėra tinkamas. Skubos tvarka turėtų pateikti per 1-2 dienas, nes be tiekėjo pateikto rašto negalime vykdyti skubaus pirkimo. 
Sutartyje turėtų būti apibrėžta, kad tiekėjas įsipareigoja netiekti tokių prekių ir atsakomybė už tokių prekių patekimą į įstaiga tenka tiekėjui jei šios informacijos negauname tiesiogiai iš VVKT."
	Dėl dokumento pateikimo. Tiekėjas, patvirtindamas, kad jo siūloma prekė  neatitinka VPĮ 45 straipsnio 21  sąlygų, nurodytų pirkimo dokumentų A dalies „Nurodymai dalyviams“ 4 priede „Reikalavimai mobilizacijos, karo ar nepaprastosios padėties atveju“ pateikia laisvos formos deklaraciją (pavyzdinė deklaracijos forma pridedama pirkimo dokumentų A dalies 6 priede). 
Jeigu CPO LT kils abejonių dėl tiekėjo nurodytos informacijos, įrodančios VPĮ 45 straipsnio 21 sąlygų, nurodytų pirkimo dokumentų A dalies „Nurodymai dalyviams“ 4 priede „Reikalavimai mobilizacijos, karo ar nepaprastosios padėties atveju“ teisingumo, ji prašys ekonomiškai naudingiausią pasiūlymą pateikusio tiekėjo pateikti informaciją patvirtinančius šio įstatymo 51 straipsnio 12 dalyje nurodytus (vieną ar kelis), pirkimo dokumentų A dalies 4 priede „Reikalavimai mobilizacijos, karo ar nepaprastosios padėties atveju“ ar kitus CPO LT priimtinus dokumentus.

Dėl dokumentų, patvirtinančių, kad nėra galimybės pasiūlyti vardinio vaistinio preparato. Pateikiamas pavyzdinis, nebaigtinis galimų objektyvių įrodymų sąrašas: gamintojo ar registruotojo raštas, patvirtinantis, kad konkretus vardinis vaistinis preparatas negali būti tiekiamas, oficialus gamintojo pranešimas apie tiekimo nutraukimą ar laikiną neprieinamumą bei kiti dokumentai, patvirtinantys objektyvų negalėjimą tiekti konkretų vardinį vaistinį preparatą.

Dėl siūlomo Pagrindinės sutarties 23.1.4 p. tikslinimo. Atsižvelgta. Pagrindinės sutarties 23.1.4 p. išdėstomas taip:

„23.1.4. Šalys, Specialiųjų sąlygų 23.1 punkte numatytais atvejais, turi teisę siūlyti nutraukti Sutartį dėl Prekės , nurodytos Sutarties priede Nr. 1 „Pasiūlymas“ ir jame esančioje techninėje specifikacijoje, tiekimo, vadovaujantis Specialiųjų sąlygų 12.1.2 punktu, jeigu Sutarties dalyką sudaro tik vienintelė Prekė, kurią Tiekėjas turi teisę keisti bei tais atvejais jei Tiekėjas Pirkėjui pateikė dokumentus ar kitus objektyvius įrodymus, patvirtinančius, kad nėra galimybės pasiūlyti techninę specifikaciją atitinkančio registruoto vaistinio preparato ir vardinio vaistinio preparato.“

Dėl siūlomo Pagrindinės sutarties 11.1.3 p. tikslinimo. Atsižvelgta. Pagrindinės sutarties 11.1.3 p. išdėstomas taip (atitinkamai patikslinama punkto numeracija):

„12.1.2. Specialiųjų sąlygų 23.1.4 punkte numatytu atveju, Šalys turi teisę siūlyti abipusiu Šalių susitarimu pateikiant raštišką siūlymą nutraukti Sutartį dėl Prekės keitimo. Šalis, kuriai siūloma nutraukti Sutartį ne vėliau kaip per 10 (dešimties) dienų terminą turi pateikti atsakymą į siūlymą, jeigu atsakymas  nepateikiamas laikoma, kad siūlymas nutraukti Sutartį abipusiu Šalių susitarimu atmestas. Sutartis dėl Prekės keitimo tiekimo gali būti nutraukiama, jeigu yra bent viena šiame punkte nurodyta aplinkybė: <...>“

Dėl 23.1.2 p. numatyto 10 dienų informavimo termino. 
Atsižvelgiama. Pagrindinės sutarties 23.1.2 p. išdėstomas taip:

„23.1.2. Tiekėjas, nedelsiant bet ne vėliau kaip prieš 2 (dvi) darbo dienas iki numatomo Prekių keitimo, turi pateikti Pirkėjui rašytinį prašymą su keitimą pagrindžiančiais dokumentais bei gauti Pirkėjo rašytinį sutikimą. Gavus sutikimą Šalys privalo sudaryti rašytinį susitarimą prie Sutarties dėl Prekės (-ių) keitimo.“

Dėl siūlymo Pagrindinės sutarties 23.1.3.3 p. nurodyti konkrečius dokumentus.  
Neatsižvelgiama. Pagrindinės sutarties 23.1.3.3 papunktyje konkretūs dokumentai nėra įvardijami, nes tiekėjui paliekama diskrecijos teisė pateikti tokius dokumentus, kurie objektyviai patvirtintų negalėjimą tiekti konkretų vaistinį preparatą. Toks reguliavimas leidžia atsižvelgti į skirtingas faktines aplinkybes ir užtikrina, kad tiekėjas galėtų pateikti įvairaus pobūdžio įrodymus, patvirtinančius objektyvų tiekimo negalimumą.

Dėl siūlymo papildyti Pagrindinės sutarties sąlygas, kad Pirkėjas gali atsisakyti siūlomo pakeitimo tik dėl objektyvių ir pagrįstų priežasčių. 
Atsižvelgiama. Pagrindinės sutarties 23.1.3 p. išdėstomas taip:

„23.1.3. Pirkėjas turi teisę nesutikti su Prekės keitimu tik dėl objektyvių ir pagrįstų priežasčių, kurios turi būti motyvuotos ir raštu pateiktos Tiekėjui. Tokiu atveju Šalys gali susitarti dėl Prekės (-ių), nurodytos (-ų) Sutarties priede Nr. 1 „Pasiūlymas“ ir jame pateiktoje techninėje specifikacijoje, atsisakymo, tai įformindamos rašytiniu susitarimu dėl Sutarties pakeitimo, jeigu egzistuoja bent viena iš šiame punkte nurodytų aplinkybių: <...>“

Dėl sankcijų tiekėjui, kai egzistuoja objektyvus prekės tiekimo negalimumas.
Neatsižvelgiama. Pagrindinėje sutartyje yra numatyta:
„12.2.1. jeigu Tiekėjas dėl savo kaltės negali ir (arba) atsisako vykdyti Pirkimo sutartyje numatytus įsipareigojimus ar bet kurią jų dalį, nepriklausomi nuo tokios dalies vertės.
Kai Pirkimo sutartis negali būti vykdoma dėl Bendrųjų sutarties sąlygų 23.1 punkte nurodytų priežasčių, toks sutarties nevykdymas nelaikomos esminiu Sutarties pažeidimu;“
Be kita ko, pažymėtina, kad Pagrindinėje sutartyje numatytas Prekės keitimo mechanizmas yra įtvirtintas siekiant užtikrinti šalių teisių ir pareigų pusiausvyrą. Šis mechanizmas sudaro galimybę spręsti išimtines situacijas, kai dėl objektyvių priežasčių nėra galimybės tiekti sutartyje numatytos Prekės. 

Dėl siūlymo, kad tiekėjas turėtų užtikrinti ir pasiūlyti kitą alternatyvą. 
Netenkinama. Reikalavimas tiekėjui visais atvejais užtikrinti alternatyvaus vaistinio preparato tiekimą pažeistų sutarties šalių teisių ir pareigų pusiausvyrą. Galimybė įsigyti ir patiekti vaistinį preparatą iš kitų rinkoje veikiančių subjektų dažnai nepriklauso vien nuo tiekėjo valios ar veiksmų, bet yra susijusi su objektyviomis rinkos aplinkybėmis.
Todėl tiekėjui negali būti nustatoma absoliuti pareiga užtikrinti alternatyvų tiekimą tais atvejais, kai to objektyviai neįmanoma įgyvendinti. Toks reikalavimas nepagrįstai perkeltų tiekėjui riziką dėl aplinkybių, kurių jis negali kontroliuoti.

Dėl tiekėjo atsakomybės už netinkamų prekių netiekimą.  
Tenkinama. Sutartyje aiškiai nustatyta Tiekėjo pareiga tiekti Techninės specifikacijos reikalavimus atitinkančias Prekes. Tiekėjas atsako už tai, kad pristatomos Prekės atitiktų sutarties ir Techninės specifikacijos reikalavimus, ir netiektų Prekių, kurių tiekimas neatitinka galiojančių teisės aktų ar kitų sutartyje nustatytų reikalavimų. Šios pareigos pažeidimas laikomas esminiu sutarties pažeidimu. 
Pažymėtina, kad Tiekėjo atsakomybė dėl netinkamų Prekių tiekimo nėra siejama vien su informacijos gavimu iš VVKT, kadangi Tiekėjas privalo užtikrinti, jog tiekiamos Prekės visą sutarties vykdymo laikotarpį atitiktų teisės aktų ir Sutarties reikalavimus.

	5.
	Pagrindinės sutarties sąlyga.

Esminiai sutarties pažeidimai:
11.2.1. jeigu Tiekėjas dėl savo kaltės negali ir (arba) atsisako vykdyti Pirkimo sutartyje numatytus įsipareigojimus ar bet kurią jų dalį, nepriklausomi nuo tokios dalies vertės. 
Kai Pirkimo sutartis negali būti vykdoma dėl Bendrųjų sutarties sąlygų 23.1 punkte nurodytų priežasčių, toks sutarties nevykdymas nelaikomos esminiu Sutarties pažeidimu;
11.2.2. jeigu Tiekėjas be Pirkėjo raštiško sutikimo pakartotinai pakeičia Pirkimo sutarties vykdymui pasitelktą subtiekėją ir (ar) specialistą, kurio kvalifikacija rėmėsi;
11.2.3. jeigu Tiekėjas nevykdo prisiimtų įsipareigojimų už Sutartyje nustatytus įkainius;
11.2.5. jeigu Tiekėjas nesilaiko Sutartyje nustatytų Prekių tiekimo terminų 2 (du) kartus iš eilės arba vėluoja pristatyti Prekes daugiau nei 10 (dešimt) kalendorinių dienų Sutartyje nustatytais Prekių pristatymo terminais;
11.2.6. Prekės neatitinka Sutartyje ir (ar) Techninėje specifikacijoje numatytų reikalavimų ir Tiekėjas šių trūkumų neištaiso per Pirkėjo nurodytą (-us) terminą (-us);
11.2.7. Tiekėjo kvalifikacija tapo nebeatitinkančia pirkimo dokumentuose nustatytų Sutarties tinkamam vykdymui būtinų reikalavimų ir šie neatitikimai nebuvo ištaisyti per 14 (keturiolika) kalendorinių dienų nuo kvalifikacijos tapimo neatitinkančia dienos.


	Ar Pagrindinėje sutartyje numatyti esminiai sutarties pažeidimai yra priimtini? Ar reikėtų numatyti papildomų sąlygų ar esamų sąlygų patikslinimo? Jeigu taip, prašome pateikti argumentuotus siūlymus.
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Apie kokias sąlygas rašoma: specialiąsias ar bendrąsias, nes aukščiau rašoma apie specialiųjų sąlygų 23.1 punktą?
11.2.1. - tinka
11.2.2. - tinka
11.2.3. - tinka
11.2.5 siūlome šią redakciją: jeigu Tiekėjas nesilaiko Sutartyje nustatytų Prekių tiekimo terminų 2 (du) kartus iš eilės arba vėluoja pristatyti Prekes daugiau nei 30 (trisdešimt) kalendorinių dienų Sutartyje nustatytais Prekių pristatymo terminais; argumentas - 10 dienų žymiai per trumpas terminas atsisiųsti vardinius vaistus.
11.2.6 Tinka 
11.2.7 Tinka

2 tiekėjas. Kadangi šios rinkos konsultacijos metu nepaskelbtas sutarties projektas, yra sunku įvertinti, ar numatyti sutarties pažeidimai galėtų būti vertinami kaip esminiai.
Pvz, nėra aišku, kokias teises turi tiekėjas, jei perkančioji organizacija yra nemoki ir vėluoja atsiskaityti už vaistus. Jei ligoninė per trumpą laiką užsako vaistus 20% ar daugiau nei jos vidutinis suvartojimas (ir tiekėjas nespėja laiku pristatyti vaistų). Nėra teksto į nurodytus sutarties punktus (pvz, Bendrųjų sutarties sąlygų 23.1 punktas).
Prašytume šį klausimą aptarti, kai bus paruoštas pilnas sutarties dokumentas.

3 tiekėjas. 11.2.5. Sąlyga neproporcinga kaip esminė sutarties sąlyga, kadangi net minimalus pakartotinis vėlavimas (pavyzdžiui, vieną dieną du kartus iš eilės) automatiškai prilyginamas esminio sutarties pažeidimo pagrindui, neatsižvelgiant į faktines pasekmes perkančiajai organizacijai. Taip pat nevertinamas nei realios žalos faktas, nei vėlavimo priežastys. Atkreipiame dėmesį, kad vien tik formalus sutarties esminių nuostatų pažeidimas, jeigu neatsiranda neigiamų pasekmių (žalos) pirkimo vykdytojui, leidžia daryti išvadą, kad esminio sutarties pažeidimo nebuvo.

4 tiekėjas. Pagrindinėje sutartyje numatyti esminiai sutarties pažeidimai iš esmės yra priimtini, tačiau, siekiant užtikrinti proporcingumą ir šalių interesų pusiausvyrą, siūlytina tam tikras nuostatas patikslinti.

Šiuo metu dalis esminių pažeidimų apibrėžti gana griežtai ir kai kuriais atvejais nesuteikia Tiekėjui realios galimybės ištaisyti pažeidimo, net jei jis yra laikinas ar techninio pobūdžio.

Siūlymai dėl tikslinimo:

Numatyti, kad prieš konstatuojant esminį pažeidimą Tiekėjui būtų suteikiamas protingas terminas (pvz., 10–14 kalendorinių dienų) pažeidimui ištaisyti, išskyrus atvejus, kai pažeidimo ištaisyti objektyviai neįmanoma.
Patikslinti 11.2.1 punktą, nustatant, kad esminiu pažeidimu laikomas tik toks įsipareigojimų nevykdymas, kuris yra reikšmingas ir turi esminę įtaką Sutarties vykdymui, taip išvengiant neproporcingo vertinimo dėl nereikšmingų pažeidimų.
Patikslinti 11.2.5 punktą, numatant, kad Prekių tiekimo terminų praleidimas nelaikomas esminiu pažeidimu, jeigu jis atsirado dėl nuo Tiekėjo nepriklausančių aplinkybių ir Tiekėjas apie tai nedelsdamas informavo Pirkėją.
Patikslinti 11.2.6 punktą, aiškiai įtvirtinant Tiekėjo teisę per protingą terminą pašalinti Prekių neatitiktis prieš taikant esminio pažeidimo pasekmes.
Papildomai siūlytina įtvirtinti bendrą nuostatą, kad esminis pažeidimas konstatuojamas tik tuo atveju, kai pažeidimas yra reikšmingas, tęstinis arba nepašalinamas.
	Dėl specialiųjų ar bendrųjų sąlygų taikymo. 
Nurodomas specialiųjų Pagrindinės sutarties sąlygų punktas, kuriuo keičiamas Bendrųjų sąlygų 23.1 punktas.

Dėl esminės sutarties sąlygos Prekės pristatymo terminų nesilaikymo. 
Atsižvelgiama iš dalies.
Pagrindinės sutarties specialiųjų sąlygų 11.2.5 (atitinkamai patikslinama numeracija):

„12.2.4. jeigu Tiekėjas vėluoja pristatyti Prekes daugiau nei 20 (dvidešimti) darbo dienų Sutartyje nustatytais Prekių pristatymo terminais“

Dėl atsiskaitymo terminų ir perkančiosios organizacijos poreikio formavimo. 

Perkančiajai organizacijai nesilaikant atsiskaitymo terminų numatytų Pagrindinėje sutartyje yra taikomos netesybos už mokėjimų pagal Sutartį vėlavimą.
Už Prekių kiekių planavimą, užsakymų formavimą ir reikiamo vaistinių preparatų kiekio nustatymą yra atsakinga pati perkančioji organizacija. Būtent perkančioji organizacija geriausiai žino ir kontroliuoja savo veiklos poreikius, pacientų srautus bei kitas aplinkybes, turinčias įtakos vaistinių preparatų poreikiui, todėl gali tinkamiausiai įvertinti konkrečiu laikotarpiu reikalingus kiekius.
Pažymėtina, kad faktinis vaistinių preparatų poreikis gali reikšmingai skirtis nuo vidutinio sunaudojimo dėl padidėjusių pacientų srautų, epidemiologinės situacijos, gydymo metodų pokyčių ar kitų objektyvių aplinkybių. Dėl šios priežasties iš anksto nustatyti maksimalų vienu užsakymu galimą užsakyti Prekių kiekį nebūtų objektyvu ir galėtų nepagrįstai apriboti perkančiosios organizacijos galimybes operatyviai užtikrinti nepertraukiamą sveikatos priežiūros paslaugų teikimą.

Dėl 4 tiekėjo siūlymų.

Neatsižvelgiama. Pažymėtina, kad Lietuvos Respublikos civilinio kodekso 6.217 straipsnio 2 dalyje yra aiškiai įtvirtintos aplinkybės, į kurias turi būti atsižvelgiama vertinant, ar sutarties pažeidimas laikytinas esminiu. Be to, tiek iš nuosekliai formuojamos Lietuvos Aukščiausiojo Teismo praktikos, tiek iš civilinio teisinio reguliavimo principų išplaukia šalių pareiga bendradarbiauti ir dėti visas pastangas sutartiniams santykiams išsaugoti, o sutarties nutraukimas laikytinas kraštutine priemone, taikytina tik tada, kai sutarties tęstinumas objektyviai nebegalimas.
Atsižvelgiant į tai, darytina išvada, kad galiojantis teisinis reguliavimas ir Pagrindinės sutarties nuostatos yra pakankamos šalių teisėms ir pareigoms užtikrinti, todėl Pagrindinė sutartis papildomomis tiekėjo siūlomomis nuostatomis, susijusiomis su esminio sutarties pažeidimo reglamentavimu, papildyta nebus.
 

	6.
	Pagrindinės ir Preliminariosios sutarties sąlyga.

5.3.3.1. Bet kuri Sutarties Šalis Sutarties galiojimo metu turi teisę inicijuoti Sutarties įkainių peržiūrą (keitimą) ne anksčiau kaip po 6 (šešių) mėnesių nuo Sutarties įsigaliojimo dienos (jeigu peržiūra jau buvo atlikta – nuo Susitarimo dėl paskutinio perskaičiavimo pagal šį Specialiųjų sąlygų punktą įsigaliojimo dienos), jeigu vartotojų kainų indekso (CP0611 Vaistai (NVP)) pokytis (k), apskaičiuotas kaip nustatyta 5.3.3.6 punkte, viršija 3 procentus. Sutarties įkainių peržiūra atliekama ne rečiau kaip kas 6 (šešis) mėnesius.
5.3.3.2. Sutarties įkainiai peržiūrimi tik tai Sutarties daliai, kuri nėra išpirkta, t. y. prekėms, kurios nėra priimtos ir apmokėtos. Vėlesnė Sutarties įkainių peržiūra negali apimti laikotarpio, už kurį jau buvo atlikta peržiūra.
5.3.3.3. Jeigu Prekių pristatymas vėluoja dėl Tiekėjo kaltės, uždelstų pristatyti Prekių įkainiai nėra perskaičiuojami dėl kainų lygio kilimo (gali būti mažinami, tačiau negali būti didinami).
5.3.3.4. Atlikdamos Sutarties kainos/įkainių peržiūrą Šalys vadovaujasi Valstybės duomenų agentūros viešai Oficialiosios statistikos portale paskelbtais Rodiklių duomenų bazės duomenimis. Iš kitos Šalies nereikalaujama pateikti oficialaus Valstybės duomenų agentūros ar kitos institucijos išduoto dokumento ar patvirtinimo.
5.3.3.5. Šalys privalo Susitarime nurodyti vartotojų kainų indekso CP0611 VAISTAI (NVP) reikšmę laikotarpio pradžioje ir jo nustatymo datą, indekso reikšmę laikotarpio pabaigoje ir jo nustatymo datą, kainų pokytį (k), perskaičiuotus Sutarties įkainius, perskaičiuotą Pradinės Sutarties vertę.
5.3.3.6. Nauji Sutarties įkainiai apskaičiuojami pagal žemiau pateiktą formulę:
, kur 
a – įkainis (Eur be PVM) (jei peržiūra jau buvo atlikta, tai po paskutinio perskaičiavimo)
a1 – perskaičiuotas (pakeistas) įkainis (Eur be PVM)
k – pagal vartotojų kainų indeksą CP0611 VAISTAI (NVP) apskaičiuotas kainų pokytis (padidėjimas arba sumažėjimas) (%). „k“ reikšmė skaičiuojama pagal formulę:
, (proc.) kur
Indnaujausias – kreipimosi dėl įkainių peržiūros išsiuntimo kitai Šaliai dieną paskelbtas naujausias vartotojų kainų indeksas CP0611 VAISTAI (NVP).
Indpradžia – laikotarpio pradžios datos (mėnesio) vartotojų kainų indeksas CP0611 VAISTAI (NVP). Pirmojo perskaičiavimo atveju laikotarpio pradžia (mėnuo) Sutarties įsigaliojimo dienos mėnuo. Antrojo ir vėlesnių perskaičiavimų atveju laikotarpio pradžia (mėnuo) yra paskutinio perskaičiavimo metu naudotos paskelbto atitinkamo indekso reikšmės mėnuo.
Pradinės Sutarties vertė nėra perskaičiuojama.
5.3.3.7. Skaičiavimams indeksų reikšmės imamos keturių skaitmenų po kablelio tikslumu. Apskaičiuotas pokytis (k) tolimesniems skaičiavimams naudojamas suapvalinus iki vieno skaitmens po kablelio, o apskaičiuotas įkainis „a1“ suapvalinamas iki šešių skaitmenų po kablelio.
5.3.3.8. Šalis, siekianti Sutarties įkainių peržiūros, privalo raštu kreiptis į kitą Šalį ir prašyme pateikti visą reikalingą informaciją: Sutarties pavadinimą, numerį, datą, neperduotų ir neapmokėtų Prekių sąrašą su kiekiais, indekso reikšmes su nuorodomis į viešus šaltinius Valstybės duomenų agentūros Oficialiosios statistikos portale arba kitus oficialius šaltinių duomenis, kita svarbi informacija. Prašyme Šalis neturi teisės nurodyti kito indekso ar prašyti perskaičiavimo pagal kitą indeksą nei nurodytas šioje procedūroje.
5.3.3.9. Susitarimas turi būti sudarytas ne vėliau kaip per 10 (dešimt) darbo dienų nuo Šalies pateikto tinkamo prašymo perskaičiuoti Sutarties įkainius gavimo dienos.
5.3.3.10. Susitarimu Šalys neturi teisės keisti procedūroje nurodytos tvarkos ar kitų Sutarties nuostatų, išskyrus, jei keitimas atliekamas pagal VPĮ nuostatas.

	1. Ar siūloma kainos perskaičiavimo tvarka yra tinkama?

2. Ar siūlomas kainos perskaičiavimo dažnis/periodiškumas (ne dažniau kaip kas 6 mėn.) yra tinkamas?

3. Ar vartotojų kainų indekso (CP0611 Vaistai (NVP)) pokyčio (k) reikšmė 3 procentai, apskaičiuota kaip nustatyta sutartyje, yra tinkama inicijuoti įkainių  perskaičiavimą?
	 





	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. 
1. Taip tinkama 
2. Taip tinkama
3. Taip tinkama

2 tiekėjas. Tinkama

3 tiekėjas.  1. Siūloma kainos perskaičiavimo tvarka yra tinkama.
2. Siūlomas kainos perskaičiavimo dažnis/periodiškumas (ne dažniau kaip kas 6 mėn.) yra tinkamas.
3. Vartotojų kainų indekso (CP0611 Vaistai (NVP)) pokyčio (k) reikšmė 3 procentai, apskaičiuota kaip nustatyta sutartyje, yra tinkama inicijuoti įkainių  perskaičiavimą.

1. Perkančioji organizacija. Stulpelyje ,,Reikalavimai" rašoma: ,,Sutarties įkainių peržiūra atliekama ne rečiau kaip kas 6 (šešis) mėnesius.", o stulpelyje ,,Klausimai suinteresuotiems tiekėjams ir perkančiosioms organizacijoms" rašoma: ,,Ar siūlomas kainos perskaičiavimo dažnis/periodiškumas (ne dažniau kaip kas 6 mėn.) yra tinkamas?". Tinkama - ne dažniau kaip kas 6 mėn.
Siūloma nustatyti, kad įkainis būtų perskaičiuojamas, kai vartotojų kainų indekso (CP0611 „Vaistai (NVP)“) pokytis (k) pasiekia 5 procentus, kadangi mažesnė – 3 procentų – riba galėtų lemti neproporcingai dažnus kainos perskaičiavimus, didinti administracinę naštą ir apsunkinti sutarties vykdymą.

2 perkančioji organizacija. Gal reikalinga teisininkų konsultacija ir jų pastebėjimai dėl stabilesnio kainų perskaičiavimo,  kad ligoninė lengviau galėtų  prašyti kainų perskaičiavimo.
	CPO LT, nustatydama kainos perskaičiavimo periodiškumą ir pokyčio (k) reikšmę, įvertino pastarųjų trejų metų Vartotojų kainų indekso (CP0611 „Vaistai (NVP)“) reikšmes bei jų pokyčius skirtingais laikotarpiais. Atliktos analizės pagrindu nustatyta, kad 3 proc. pokyčio (k) reikšmė ir kainos perskaičiavimo galimybė kas 6 mėnesius yra objektyvūs, proporcingi ir pagrįsti kriterijai.
Toks reguliavimas užtikrina realią galimybę sutarties šalims pasinaudoti kainos perskaičiavimo mechanizmu, kai rinkoje įvyksta reikšmingi kainų pokyčiai, kartu išlaikant sutartinių santykių stabilumą ir išvengiant nepagrįstai dažno kainų perskaičiavimo dėl nereikšmingų ar trumpalaikių rinkos svyravimų 

	7.
	Pagrindinės sutarties sąlyga.

Siekiant mažinti administracinę naštą ketinama Pagrindinėje sutartyje numatyti, kad papildomas susitarimas gali būti nepasirašomas kai:
1. Tais atvejais, kai pagal LR farmacijos įstatymą vaistas pristatomas nelietuviška pakuote. Tiekėjas, vadovaudamasis Farmacijos įstatymo 8 str. 161 dalimi turi teisę tiekti Užsakovui vaistinius preparatus pakuotėmis kitos EEE valstybės kalba, vartojant lotynišką raidyną, kai tiekiami vaistiniai preparatai atitinka registracijos dokumentų duomenis ir informaciją, išskyrus vaistinio preparato pavadinimą, pakuotės ženklinimą ir pakuotės lapelį. 
2. Galimybė dėl registruotojo. Kai pagal Pirkimo sutartį pristatomas vaistinis preparatas, kurio pavadinimas atitinka Pirkimo sutartyje nurodytą vaistinio preparato pavadinimą, techninę specifikaciją ir kainą, bet registruotojas yra pasikeitęs ir tai galima patikrinti VVKT administruojamoje VAPRIS.
	Ar dažnai pasitaiko atvejų, kai vaistai pristatomi ne lietuviškomis pakuotėmis pagal Farmacijos įstatyme numatytą išimtį?

Ar dažni atvejai, kai pasikeičia tik vaistinio preparato registruotojas, bet visa kita informacija išlieka tokia pati?

Ar siūloma išimtis atitiktų perkančiųjų organizacijų ir tiekėjų taikomą praktiką bei įstaigų ar įmonių vidaus tvarkas?
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1  tiekėjas. Dažnai. 
Pasikeitus vaisto registruotojui, šios informacijos VVKT puslapyje nėra. Matome tik naują registruotoją, keitimo įrašo mes nematome, tačiau Vaisto NPAKID-7 lieka tas pats . Siūlytume  įtraukti NPAKID-7 (pakuotės identifikavimo kodą, naudojamą Lietuvos Respublikos vaistinių preparatų registre) į Sutartį. Tuomet tarp sutarties šalių nebūtų nesusipratimų dėl registruotojo.

2 tiekėjas. 
Taip, dažnai.
Taip, dažni.
Taip, atitinka.

3 tiekėjas. Vaistinių preparatų tiekimas nelietuviškomis pakuotėmis yra pakankamai dažnas.  Vykdomas esant tiekimo sutrikimams ar siekiant užtikrinti nepertraukiamą vaistų tiekimą ir pacientų gydymą. 
Atvejai, kai pasikeičia tik vaistinio preparato registruotojas, bet visa kita informacija išlieka tokia pati nėra dažni.
Siūloma išimtis atitiktų perkančiųjų organizacijų ir tiekėjų taikomą praktiką

4 tiekėjas. Atvejai, kai vaistai pristatomi ne lietuviškomis pakuotėmis pagal Farmacijos įstatyme numatytą išimtį, nėra dažni, tačiau pasitaiko. Atsižvelgdami į tai, sutinkame, kad šis punktas yra aktualus ir praktiškai reikšmingas.
Atvejai, kai pasikeičia tik vaistinio preparato registruotojas, taip pat nėra dažni, tačiau nuostata, mažinanti administracinę naštą, vertintina teigiamai ir yra sveikintina.

1 perkančioji organizacija. Siūloma išimtis aktuali ir mažintų administracinę naštą.

2 perkančioji organizacija. Pasitaiko, bet ši išimtis nepažeidžia farmacijos įstatymo.

	Dėl siūlymo į sutartį įtraukti NPAKID-7. Neatsižvelgiama. Pirkimo objektas Pagrindinėje sutartyje identifikuojamas pakankamai aiškiai ir tiksliai, todėl papildomas NPAKID-7 (pakuotės identifikavimo kodo) nurodymas nėra būtinas. 
Be to, NPAKID-7 nurodymas sutartyje sukurtų papildomų praktinių rizikų sutarties vykdymo metu. Šis kodas identifikuoja konkrečią vaistinio preparato pakuotę, todėl jo įtraukimas galėtų būti aiškinamas kaip tiekėjo pareiga visą sutarties galiojimo laikotarpį tiekti tik būtent tą pakuotę. NPAKID-7 nurodymas sutartyje gali apsunkinti sutarties vykdymą, kai perkančioji organizacija pateikia užsakymą, kurį racionaliau įvykdyti naudojant kitokio dydžio pakuotes, nors tiekiamas tas pats registruotas vaistinis preparatas.



	8. 
	Pagrindinės sutarties sąlyga.

Taikoma perkančiosios organizacijos pasirinkimu, kai jai yra būtina tokia informacija dėl įstaigoje įdiegtos apskaitos sistemos ir kitų priežasčių.  
1. Tiekėjas privalo užtikrintų, kad visos tiekiamos prekės, t. y. kiekviena atskira prekė, būtų tinkamai paženklintos identifikavimo kodais: brūkšninis kodas (bar kodas) arba QR kodas. Brūkšninis kodas (bar kodas) arba QR kodas privalo būti pateiktas ant kiekvienos atskiros prekės ar jos pakuotės; 
Kodų pateikimas tik ant bendros (transportavimo ar išorinės) pakuotės nelaikomas tinkamu ženklinimu.
Tuo atveju, kai prekė neturi gamyklinio brūkšninio kodo (bar kodo) arba QR kodo, Tiekėjas privalo savo sąskaita sukurti atitinkamą kodą ir jį aiškiai bei patikimai užklijuoti ant prekės ar jos pakuotės.
Prekės, neatitinkančios šių nustatytų ženklinimo reikalavimų, laikomos neatitinkančiomis pirkimo sąlygų, todėl nepriimamos. 
2. Prekių priėmimo - perdavimo akte turi būti nurodytas prekės gamintojas, o tais atvejais, kai prekės apskaitomos partijomis, -kiekvienos pristatytos partijos prekių kiekis.
3. Po Sutarties pasirašymo ne vėliau kaip per 3 darbo dienas nustatytos formos ir turinio faile (Excel formatu) perkančiajai organizacijai turi pateikti šią informaciją: 
3.1 Kiekvienos prekės brūkšninį kodą (bar kodą) ar QR kodą;
3.2 Registruotoją.

	Perkančiosioms organizacijoms:
Ar pateikiamų sutarties nuostatų turinys yra pakankamas, kad perkančiosios organizacijos galėtų apskaityti pateikiamas prekes naudodamos turimas elektronines sistemas?

Tiekėjams:
Ar nustatyti reikalavimai yra įgyvendinami ir nustatyti terminai yra pakankami? Jeigu ne, prašome argumentuoti ir pateikti siūlymus.
	Atsižvelgiama iš dalies. 
Tuo atveju, kai Perkančioji organizacija Užsakyme nurodo, kad yra įdiegusi automatizuotą vaistų apskaitos sistemą, Pagrindinėje sutartyje numatyta, kad Šalys per 5 (penkias) darbo dienas nuo Pagrindinės sutarties pasirašymo suderina informacijos apie ant tiekiamų Prekių pakuočių nurodomą gamintojo ženklinimą pateikimo būdą ir tvarką.

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Dėl 1 punkto : Atkreipiame dėmesį, kad reikalavimas Tiekėjui kurti ir klijuoti identifikacinius kodus ant vaistinių preparatų ar jų pakuočių prieštarauja Europos Sąjungos farmacijos teisės aktams.
Pagal Direktyva 2001/83/EB bei EudraLex Volume 4, ženklinimas (įskaitant papildomų lipdukų klijavimą) laikomas gamybos proceso dalimi, kuriai taikomi Geros gamybos praktikos (GMP) reikalavimai ir būtina atitinkama gamybos licencija.
Tiekėjas, veikdamas kaip didmenininkas pagal 2013/C 343/01 GDP gairės, neturi teisės keisti vaistinio preparato ar jo ženklinimo.
Be to, pagal Deleguotasis reglamentas (ES) 2016/161 nustatytus atsekamumo reikalavimus, savarankiškas identifikacinių kodų kūrimas gali pažeisti oficialią vaistų verifikavimo sistemą.
Atsižvelgiant į tai, prašome patikslinti sąlygą numatant, kad Tiekėjas neprivalo kurti ar klijuoti papildomų identifikavimo kodų, o ženklinimo reikalavimai taikomi tik tiek, kiek jie užtikrinami gamintojo.
Dėl 2 punkto :  Prekių priėmimo - perdavimo akte turi būti nurodytas prekės registruotojas , o tais atvejais, kai prekės apskaitomos partijomis, -kiekvienos pristatytos partijos prekių kiekis. 
Dėl 3 punkto : 
Atkreipiame dėmesį, kad reikalavimas pateikti informaciją „nustatytos formos“ Excel faile, kai tokia forma nėra unifikuota ir skiriasi tarp perkančiųjų organizacijų, sukuria neproporcingą administracinę naštą tiekėjams ir didina duomenų pateikimo klaidų riziką.
Praktikoje kiekviena perkančioji organizacija taiko skirtingas lentelių struktūras, todėl Tiekėjai yra priversti nuolat adaptuoti tuos pačius duomenis į skirtingus formatus, kas nėra efektyvu ir neatitinka racionalaus išteklių naudojimo principo.
Atsižvelgiant į tai, siūlome nustatyti vieningą, aiškiai apibrėžtą duomenų pateikimo formą, kuri būtų naudojama visiems pirkimams ir pateikiama kaip Sutarties priedas.
Siūloma minimali lentelės struktūra:
1. Prekės pavadinimas
2. Brūkšninis kodas (arba QR kodas)
3. Kiekis
4. Registruotojas
5. Registracijos numeris
6. NPAKID-7 kodas
Tik esant iš anksto pateiktai ir aiškiai apibrėžtai formai, Tiekėjas gali įsipareigoti pateikti informaciją per 5 darbo dienas nuo Sutarties įsigaliojimo.

2  tiekėjas. Pažymime, kad toks reikalavimas tiekėjams daugeliu atvejų yra objektyviai neįgyvendinamas arba neproporcingai apsunkinantis dalyvavimą pirkime dėl šių priežasčių:
1. Tiekėjas nebūtinai fiziškai turi prekę, kad galėtų nusiųsti kodą. Dažnai prekės perkamos tik gavus konkrečius įstaigų užsakymus.
2. Barkodas yra susietas su konkrečia pakuote, dydžiu, tipu, šalimi. Ta pati prekinio pavadinimo pakuotė gali turėti kelis skirtingus barkodus, tiekėjas iš anksto ne visada žino, kuri konkreti pakuotė bus tiekiama.
3. Gamintojai ne visada pateikia šią informaciją, barkodai dažnai nėra centralizuotai prieinami tiekėjams.
4. Barkodas gali keistis pasikeitus pakuotei, gamintojui, tiekimo šaliai.
5. QR kodas yra unikalus, kiekvienai pakuotei skirtingas, pateikti iš anksto neįmanoma.

3 tiekėjas. 1. Prekės barkodas daugeliu atvejų negali būti nurodytas ant pačios prekės (ne išorinės pakuotės), nes didžioji dalis tiekiamų vaistų yra nedidelės (ampulės, buteliukai ir pan), todėl barkodas gali būti nurodomas tik ant išorinės prekės pakuotės. Prašome atsisakyti šio reikalavimo.
2. Reikalavimas prekių priėmimo - perdavimo akte nurodyti prekės gamintoją yra perteklinis.  Primename, kad tiekimo sutartyje yra nurodytas vaisto registruotojas. 
3. Atsižvelgiant į vaistinių preparatų serializacijos reikalavimus, kiekviena pakuotė turi unikalų 2D Data Matrix (QR tipo) kodą, kuris yra generuojamas gamybos proceso metu ir registruojamas Europos vaistų verifikacijos sistemoje.
Šie kodai nėra iš anksto suformuojami ar saugomi tiekėjo valdomose duomenų lentelėse prieš fizinį produkcijos pagaminimą ir serijavimą, todėl jų pateikimas Excel formatu iš anksto, planuojant tiekimą techniškai neįmanomas.

Prekės barkodas galėtų būti įtrauktas į CPO katalogą kartu su kita vaisto informacija (prekės ATC, prekės pavadinimas, siūlomos prekės pakuotės registracijos Nr., siūlomos prekės registruotojas, prekės recepto poreikis ir kt.), sutarties sudarymo metu CPO galėtų automatiškai sugeneruoti failą perkančiajai organizacijai su vaisto informacija (barkodas, registruotojas). Rankiniu būdu teikti tokius duomenis yra neįmanoma dėl didelių sutarčių kiekių.

4 tiekėjas. 1. Nuostata, leidžianti perkančiajai organizacijai savo nuožiūra taikyti papildomus reikalavimus, sukuria neapibrėžtumą ir riziką tiekėjams, todėl reikalavimai turėtų būti standartizuoti. Pažymėtina, kad vaistų pakuotes ženklina gamintojas pagal teisės aktais nustatytus vaistų ženklinimo reikalavimus, todėl tiekėjas negali jų keisti ar papildyti.
2. Reikalavimas pildyti priėmimo–perdavimo aktą yra perteklinis, kadangi pagrindinis apskaitos dokumentas yra sąskaita faktūra, kurioje nurodoma visa privaloma informacija. Nurodytas punktas nepriimtinas.
3. Papildomi informacijos teikimo reikalavimai pagal perkančiųjų organizacijų poreikius nėra proporcingi ir didina administracinę naštą tiekėjui, ypač atsižvelgiant į tai, kad sutartyje gali būti šimtai skirtingų prekių pozicijų, todėl šis punktas nepriimtinas.

5 tiekėjas. Nustatyti reikalavimai yra įgyvendinami ir nustatyti terminai yra pakankami.

6 tiekėjas. Kiekvienos prekės brūkšninio kodo (barkodo) arba QR kodo pateikimas per tris dienas nuo sutarties pasirašymo momento nėra įmanomas, kadangi sandėlyje tuo metu esančių prekių kodai nebūtinai sutaps su prekių pristatymo metu naudojamais kodais. Tiekėjas neturi galimybės iš anksto nustatyti, kokiais barkodais arba QR kodais gautos prekės bus užregistruotos sandėlyje iki jų pajamavimo momento.
Suvokdami šios informacijos svarbą perkančiosioms organizacijoms, siūlome sutartyje numatyti nuostatą, pagal kurią kodai būtų pateikiami elektroninėmis priemonėmis ne vėliau kaip likus 1 (vienai) darbo dienai iki prekių pristatymo perkančiajai organizacijai.
Taip pat atkreipiame dėmesį, kad aptariamas reikalavimas visą administracinę naštą perkelia išimtinai tiekėjui.

1 perkančioji organizacija. Tuo atveju, kai prekė neturi gamyklinio brūkšninio kodo (bar kodo) arba QR kodo, reikėtų numatyti reikalavimus Tiekėjo  sukurtam kodui: Tiekėjo sukurtame kode turi būti užkoduota prekės identifikavimo informacija (pavadinimas ar kodas, partijos numeris, galiojimo terminas, jei taikoma), o brūkšninis kodas turi atitikti GS1-128 (14 skaitmenų) standarto reikalavimus, t. y. produkto identifikavimo dalis (01) turi būti sudaryta tik iš skaitmenų, nenaudojant raidžių ar kitų simbolių.

2 perkančioji organizacija. Dėl 8.3 punkto: 
Šiuo metu aktyviai bandome optimizuoti kuo daugiau vaistinės vaistų valdymo procesų t.y., mažinti rankinės apskaitos darbo kiekį integruojant sklandesnį duomenų apsikeitimą tarp mūsų ir tiekėjo apskaitos sistemų. 
 
Norėtume, kad nustatytos formos ir struktūros sutarties priede (Excel arba EDI), prie kiekvienos pirkimo dalies atsirastų: 
 
Vaistų atveju: NPKID7 ir GTIN kodai (iš 2D matrix kodo); 
 
MPP atveju: REF kodai ir GTIN (iš 2D matrix arba barkodo); 
Papildoma bendra informacija apie pirkimo dalis: 
Sutarties kodas; sutarties galiojimo  pradžios data; sutarties galiojimo pabaigos data; numeris kataloge; prekės nedalomo mato vienetas; kiekis nedalomais vienetais; nedalomo vieneto kaina su PVM, Eur; PVM %, pirkimo dalies suma su PVM; bendra sutarties suma su PVM.



	

	9.
	Preliminariosios sutarties sąlyga.
 
9.9. Tiekėjui neįvykdžius įsipareigojimo sudaryti Pirkimo sutartį su Užsakovu ir po nurodyto fakto Tiekėjui siekiant toliau vykdyti Preliminariąją sutartį, Tiekėjas įsipareigoja CPO LT sumokėti baudą, lygią 150 Eur (vienam šimtui penkiasdešimt) eurų už nesudarytą Pirkimo sutartį.
	Ar sąlyga dėl pasiūlymo galiojimo užtikrinimo yra aiški ir priimtina? Jeigu ne, prašome argumentuoti.
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Siūloma redakcija 9.9. Tiekėjui nepagrįstai atsisakius sudaryti Pirkimo sutartį su Užsakovu, Tiekėjas įsipareigoja sumokėti CPO LT 150 Eur baudą už kiekvieną nesudarytą Pirkimo sutartį.
Bauda netaikoma, jei Pirkimo sutartis nesudaroma dėl nuo Tiekėjo nepriklausančių aplinkybių. (vaistas išregistruotas , nutrauktas tiekimas , ir nėra alternatyvių pakeitimų);

2 tiekėjas. Sąlyga dėl pasiūlymo galiojimo užtikrinimo nėra pakankamai aiški ir nėra priimtina.

Esamas reguliavimas nenumato išimčių tais atvejais, kai Pirkimo sutartis nesudaroma dėl nuo Tiekėjo nepriklausančių aplinkybių. Dėl to Tiekėjui gali būti taikoma bauda net ir tais atvejais, kai jis objektyviai negalėjo sudaryti Pirkimo sutarties (pvz., pasiūlymas nebuvo pateiktas konkrečiam užsakymui, pasikeitė rinkos ar tiekimo sąlygos, atsirado kitos objektyvios kliūtys).
Tokiu reguliavimu Tiekėjui perkeliama neproporcinga rizika.

Siūlymai dėl tikslinimo:
Numatyti, kad bauda netaikoma, jeigu Tiekėjas pagrindžia, jog Pirkimo sutartis nebuvo sudaryta dėl nuo jo nepriklausančių aplinkybių. Tokiu atveju Tiekėjas privalo nedelsdamas informuoti apie šias aplinkybes ir pateikti tai pagrindžiančius dokumentus.
Patikslinti baudos dydį, nustatant proporcingesnę sumą – 75 Eur už nesudarytą Pirkimo sutartį.

Perkančioji organizacija. Bauda turėtų būti didinama. 
Siūlymas, kad bauda turėtų būti proporcinga neįvykusio pirkimo vertei. Taip pat reikia atsižvelgti ar tai nebuvo pirkimas skubos tvarka. Turime skatinti tiekėjų atsakingą ir pamatuotą siūlymų teikimą konkurse. 
Nuobaudos dėl sutarties nevykdymo turėtų keliauti ir ligoninės labui.

	Atsižvelgiama iš dalies. Preliminariosios sutarties 9.9 p. patikslinamas ir išdėstomas taip:

„9.9. Tiekėjui neįvykdžius įsipareigojimo sudaryti Pagrindinę sutartį su Užsakovu ir po nurodyto fakto Tiekėjui siekiant toliau vykdyti Preliminariąją sutartį, Tiekėjas įsipareigoja CPO LT sumokėti baudą, lygią 150 Eur (vienas šimtas penkiasdešimt) eurų už nesudarytą Pagrindinę sutartį. Pareiga sumokėti baudą netaikoma tais atvejais, kai Pagrindinė sutartis nesudaroma dėl nuo Tiekėjo nepriklausančių priežasčių siūlomos Prekės tiekimas į Lietuvos Respubliką yra sutrikęs arba Prekė išbraukiama iš Lietuvos Respublikos vaistinių preparatų registro (tai nurodyta Valstybinės vaistų kontrolės tarnybos prie Lietuvos Respublikos sveikatos apsaugos ministerijos oficialiai skelbiamoje informacijoje).“

Dėl baudos dydžio.

Nustatytas 150 Eur baudos dydis yra proporcingas siekiamam tikslui – užtikrinti tiekėjų prisiimtų sutartinių įsipareigojimų vykdymą, o ne nubausti tiekėją. Fiksuotas baudos dydis užtikrina vienodą visų tiekėjų vertinimą bei teisinį aiškumą. Be to, baudos taikymui numatytos išimtys užtikrina proporcingumo principo laikymąsi, nes bauda netaikoma tais atvejais, kai pagrindinė sutartis nesudaroma dėl nuo tiekėjo nepriklausančių aplinkybių. Taip pat atsižvelgtina į tai, kad per CPO LT elektroninį katalogą įsigyjami tiek mažos, tiek didelės vertės vaistiniai preparatai, todėl didesnė bauda atskirais atvejais galėtų būti neproporcinga pažeidimo pobūdžiui ir pirkimo vertei. Atsižvelgiant į tai, nėra pagrindo keisti nustatyto 150 Eur baudos dydžio – nei jį didinti, nei mažinti.


	10.
	Preliminariosios sutarties sąlyga.

1. Sutartis galioja 6 (šešis) mėnesius, jei ji nėra pratęsiama arba nutraukiama Preliminariojoje sutartyje numatytais pagrindais. 
2. Suėjus Preliminariosios sutarties galiojimo terminui, šis terminas automatiškai pratęsiamas papildomam 6 (šešių) mėnesių laikotarpiui jei sutarties Šalis nepareiškia nesutikimo pratęsti Preliminariąją sutartį. Tokiu atveju nesutikimas turi būti pareiškiamas vienos iš Šalių pranešimu ne vėliau kaip prieš 20 (dvidešimt) dienų iki Preliminariosios sutarties galiojimo termino pabaigos. Bendras Preliminariosios sutarties su pratęsimais galiojimo laikotarpis negali būti ilgesnis nei 48 (keturiasdešimt aštuoni) mėnesiai
	Ar sąlygos dėl Preliminariosios sutarties galiojimo termino ir jo pratęsimo yra aiškios ir priimtinos? Jeigu ne, prašome argumentuoti.
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Aiškios.
2 tiekėjas. Priimtina.
3 tiekėjas. Sąlygos dėl Preliminariosios sutarties galiojimo termino ir jo pratęsimo yra aiškios ir priimtinos.

2 perkančioji organizacija. CPO kataloge turėtų matytis kainos galiojimo termino pabaiga ar numatomi jos pokyčiai. Didelės apimties konkursai yra ruošiami ilgesnį laiką. Tokia informacija sumažintų atvejus kai konkursai planuojami atsižvelgiant į CPO skelbiamas kainas ir jos pasikeičia per laikotarpį nuo konkurso iniciavimo Ecocost sistemoje iki konkurso paskelbimo per CPO. Kainai pasikeitus per šį laikotarpį yra didesnė rizika neįvykti būtinų vaistinių preparatų pirkimams.

	Neatsižvelgiama. Atsižvelgiant į Preliminariojoje sutartyje nustatytus terminus bei įvertinus tai, kad vaistinių preparatų pirkimai vykdomi centralizuotai per CPO LT elektroninį katalogą, papildomas kiekvienos perkančiosios organizacijos informavimas apie pasikeitusias kainas sukeltų nepagrįstą administracinę naštą. Pažymėtina, kad informacija apie pasikeitusias kainas nedelsiant paskelbiama CPO LT elektroniniame kataloge, todėl perkančioji organizacija, prieš paskelbdama konkretų pirkimą, turi galimybę ir pareigą patikrinti aktualią informaciją apie taikomas kainas. 



	Eil.
Nr.
	Reikalavimai
	
Klausimai suinteresuotiems tiekėjams ir perkančiosioms organizacijoms
	
Tiekėjų, perkančiųjų organizacijų pasiūlymai/pastabos/komentarai 

	1.
	Pasiūlymų pateikimo terminas atnaujinto varžymosi metu  
 (nuo 2 iki 15 darbo dienų); 



	Ar pasiūlymų pateikimo terminas yra pakankamas, įvertinus aplinkybę, kad pirkime ir toliau bus automatinis pasiūlymų pateikimas? Jeigu ne, prašome pateikti argumentus.
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Siūloma:  
nuo 3 iki 15 darbo dienų;

2 tiekėjas. Siūlome pasiūlymų pateikimo terminą atnaujinto varžymosi metu padaryti nuo 5 iki 15 darbo dienų, o pirkimams, kurių vertė viršija 100'000 eur sumą - nuo 10 iki 15 darbo dienų.
Dėl didelės apimties atnaujinto varžymosi, tiekėjai nespėja tinkamai parengti kainų pasiūlymų.

3 tiekėjas. Pasiūlymų pateikimo terminas yra pakankamas.
Tačiau automatinis pasiūlymų pateikimas nėra priimtinas. Tiekėjui turi būti palikta teisė kiekvieno atnaujinto varžymosi metu savarankiškai apsispręsti, ar teikti pasiūlymą, įvertinus konkretaus užsakymo sąlygas, rinkos situaciją bei realias tiekimo galimybes.
Automatinis pasiūlymų pateikimas gali lemti situacijas, kai pasiūlymas laikomas pateiktu formaliai, nors Tiekėjas objektyviai neturi galimybės vykdyti konkretaus užsakymo, kas didina tiek Sutarties nevykdymo, tiek nepagrįstų sankcijų taikymo riziką.
Todėl siūlytina numatyti galimybę Tiekėjui pasirinkti – teikti arba neteikti pasiūlymą kiekvieno atnaujinto varžymosi metu.

4 tiekėjas. Siūlome įvesti pasiūlymų pateikimo termino parinkimą pagal pirkimo apimtį, t.y. jei pirkimą sudaro iki 60 pirkimo dalių tuomet pasiūlymų pateikimo terminą leisti pasirinkti 2-5 d.d., jei pirkimą sudaro 60 pirkimo dalių ir daugiau, 5-15 d.d.

	Neatsižvelgiama.  Kadangi tiekėjai atskiruose užsakymuose dalyvauja dėl pirkimo dalių, dėl kurių yra sudaryta preliminarioji sutartis, nėra galimybės diferencijuoti pasiūlymo pateikimo termino pagal atskirame užsakyme nurodytą pozicijų skaičių ar vertę.  Pvz., Tiekėjas Nr.1 yra sudaręs sutartį dėl 5 pozicijų, o Tiekėjas Nr. 2 – dėl 120 pozicijų. Kiekvienas iš šių tiekėjų konkrečiam užsakyme dalyvauja tik tose pozicijose, dėl kurių sudaryta preliminarioji sutartis.
Dėl automatinio pasiūlymų pateikimo pažymėtina, kad  vaistinių preparatų pirkimai dažnai yra skubūs ir tiesiogiai susiję su sveikatos priežiūros paslaugų užtikrinimu. Automatinis pasiūlymų pateikimas sumažina riziką, kad pirkimas neįvyks arba užsitęs dėl tiekėjų neveikimo. Be kita ko  sprendimą dalyvauti tiekėjas priima sudarydamas preliminariąją sutartį. Šiuo etapu jis įvertina savo pajėgumus bei tiekimo galimybes.  Automatinis pasiūlymų pateikimas užtikrina preliminariosios sutarties efektyvų vykdymą, lygiateisį tiekėjų dalyvavimą ir konkurenciją kiekviename atnaujintame varžymesi.



	2.
	Įsipareigojimas nupirkti ne mažiau kaip (nuo 70 iki 100) procentų kiekvienos Pirkimo sutarties priede nurodytos Prekės vienetų; 



	Ar tokia minimali privaloma kiekvienos prekės išpirkimo riba Jums yra priimtina? Jei ne, prašome pagrįsti ir nurodyti siūlomą minimalią ribą (procentais).
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Kadangi numatyti sutarties pratęsimai ir kainos perskaičiavimai dėl infliacijos sutarties išpirkimas turi būti 100 proc.  Taip pat svarbu,  kad įsigijimai pagal sutartį prasidėtų ne vėliau kaip 30 dienų nuo sutarties įsigaliojimo.

2 tiekėjas. Priimtina.

3 tiekėjas. Tokia minimali privaloma kiekvienos Prekės išpirkimo riba nėra priimtina.

Lietuvoje nėra vietinių gamybos įmonių, todėl Tiekėjas Prekes užsako iš gamintojų, remdamasis Sutartyje numatytais kiekiais. Esant nustatytai 70–100 % išpirkimo ribai, Tiekėjas faktiškai priverstas planuoti ir užsakyti iki 100 % kiekio, tuo tarpu Pirkėjas gali įsigyti tik 70 %. Tokia disproporcija sukelia reikšmingą komercinę riziką Tiekėjui (neparduoti likučiai, sandėliavimo kaštai, galiojimo terminų rizika ir pan.).

Toks reguliavimas perkelia neproporcingą atsakomybę Tiekėjui ir neužtikrina šalių interesų pusiausvyros.

Siūlymas:
Siūlytina nustatyti siauresnę leidžiamą paklaidą, pvz., kad faktinis išpirkimas sudarytų ne mažiau kaip 90 % nuo Sutartyje numatyto kiekio (t. y. leidžiama paklaida iki 10 %.

2 perkančioji organizacija. Ne procentas turėtų būti mažinamas iki 50 proc.

	Neatsižvelgiama.  Nustatyta pareiga įsigyti ne mažiau kaip 70–100 proc. kiekvienos Pirkimo sutarties priede nurodyto Prekės kiekio užtikrina proporcingą tiekėjo ir perkančiosios organizacijos interesų pusiausvyrą. Tokia minimali įsigijimo riba suteikia tiekėjui pakankamą aiškumą dėl planuojamos pirkimo apimties ir sudaro sąlygas planuoti tiekimą, kartu išlaikant perkančiajai organizacijai būtiną lankstumą įsigyti vaistinius preparatus pagal faktinį poreikį. Atsižvelgiant į tai, kad vaistinių preparatų poreikis priklauso nuo objektyvių ir iš anksto sunkiai prognozuojamų aplinkybių, didesnė minimali riba galėtų lemti neracionalų viešųjų lėšų panaudojimą ir perteklinių vaistinių preparatų įsigijimą, o mažesnė – nepakankamai apsaugotų tiekėjų teisėtus lūkesčius

	3.
	 Atnaujinto varžymosi metu pateikęs pasiūlymą Tiekėjas, iki atnaujinto varžymosi termino pabaigos turi galimybę mažinti Preliminarioje sutartyje fiksuotą Prekės kainą mato vienetui be PVM. Jei Tiekėjas Galutinės kainos pasiūlymo nepateikia, atnaujintas varžymasis vykdomas automatiškai, naudojant Tiekėjo Preliminariosios sutarties kainą
	Ar ši sąlyga yra aiški ir priimtina?
	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. Aiški . 
2 tiekėjas. Priimtina.
3 tiekėjas. Sąlyga yra aiški, tačiau nėra priimtina.

Atnaujinto varžymosi esmė yra Tiekėjų konkurencija dėl konkretaus užsakymo, todėl Tiekėjui turi būti suteikta galimybė kiekvienu atveju savarankiškai apsispręsti, ar dalyvauti varžymesi ir teikti pasiūlymą.
Automatinis pasiūlymo laikymas pateiktu, naudojant Preliminariosios sutarties kainą, iškreipia atnaujinto varžymosi esmę, kadangi Tiekėjas gali būti laikomas dalyvaujančiu varžymesi ir pateikusiu pasiūlymą, nors realiai neįvertino konkretaus užsakymo sąlygų ir neturi galimybės jo vykdyti.
Siūloma:
numatyti, kad Tiekėjas kiekvieno atnaujinto varžymosi metu turi teisę pasirinkti – dalyvauti (teikti pasiūlymą) arba nedalyvauti, o pasiūlymas nelaikomas pateiktu automatiškai."
6 tiekėjas. Sąlyga aiški ir priimtina.
	Neatsižvelgiama. Pažymėtina, kad  vaistinių preparatų pirkimai dažnai yra skubūs ir tiesiogiai susiję su sveikatos priežiūros paslaugų užtikrinimu. Automatinis pasiūlymų pateikimas sumažina riziką, kad pirkimas neįvyks arba užsitęs dėl tiekėjų neveikimo. Be kita ko  sprendimą dalyvauti tiekėjas priima sudarydamas preliminariąją sutartį. Šiuo etapu jis įvertina savo pajėgumus bei tiekimo galimybes.  Automatinis pasiūlymų pateikimas užtikrina preliminariosios sutarties efektyvų vykdymą, lygiateisį tiekėjų dalyvavimą ir konkurenciją kiekviename atnaujintame varžymesi.
Be kita ko atkreiptinas dėmesys, kad  Atnaujinto varžymosi metu pateikęs pasiūlymą tiekėjas, iki atnaujinto varžymosi termino pabaigos turi galimybę mažinti preliminarioje sutartyje fiksuotą prekės kainą mato vienetui be PVM. Jei tiekėjas galutinės kainos pasiūlymo nepateikia, atnaujintas varžymasis vykdomas automatiškai, naudojant tiekėjo preliminariosios sutarties kainą.

	5. KITI PERKANČIŲJŲ ORGANIZACIJŲ IR TIEKĖJŲ ARGUMENTUOTI SIŪLYMAI.

	

	Tiekėjų, perkančiųjų organizacijų pasiūlymai/pastabos/komentarai
	CPO LT atsakymai

	1 tiekėjas. 1.	Kataloge esantys tiekėjai gali indeksuoti siūlomų produktų kainas. Prašytume įtraukti nuostatą, kad CPO informuos tiekėjus pasikeitus siūlomo produkto kitų tiekėjų kainai. Priežastis - pasikeitus kitų tiekėjų kainodarai tikėtina, kad tiekėjas, siūlantis žemesnę kainą, laimės daugiau pirkimų (ypač tai aktualu, jei tiekėjas tampa pigiausiu siūlytoju), vadinasi, jam būtina persiplanuoti produkto gamybą/tiekimą, persidėlioti logistinius maršrutus į ligonines. Šie procesai užima nemažai laiko, pvz, papildomų produktų gamyba trunka 3-6 mėnesius, dėl to kuo anksčiau informacija pasiekia tiekėją apie įvykusius rinkos pokyčius, tuo daugiau laiko tiekėjas turės jiems pasiruošti bei užtikrinti sklandų vaistų tiekimą.
2.	Prašome į standartinę tiekimo sutartį įtraukti punktą, kad Perkančioji organizacija privalo iš karto informuoti tiekėją, jei jos turima įstaigos asmens sveikatos priežiūros licencija yra sustabdyta ar nutraukta. 
3.	Prašome skatinti perkančiąsias organizacijas skelbti atnaujintus varžymusis įtraukiant kuo daugiau vaistų, bei palaipsniui sumažinti pavienių produktų (1-5 pozicijos) pirkimą. 
2025 metais apie 70% paskelbtų atskirų pirkimo užsakymų (atnaujintų varžymųsi) buvo vykdomi pirkimai tik 1-5 produktams. Tuo tarpu Pirkimo sutartyse numatyti reikalavimai, kad:
•	kiekvienam atskiro pirkimo užsakymui turi būti išrašoma atskira tiekimo sąskaita, kuri privalo būti teikiama  per informacinę sistemą SABIS (kiekvienos sąskaitos teikimui mokamas papildomas mokestis).
• Kiekvienam vežimui išrašomas važtaraštis deklaruojamas i-vaz sistemoje (kiekvieno važtaraščio teikimui mokamas papildomas mokestis).
• Kiekvienas užsakymas turi būti supakuojamas atskirai (pakavimo kaštai).
Šie reikalavimai ženkliai padidina administravimo, transporto, pakavimo, dokumentacijos sąnaudas. Taigi siūlytume arba atsisakyti šių sutarties reikalavimų, arba numatyti pavienių produktų (nuo 1 iki 5 pozicijų) pirkimų apribojimą perkančiosioms organizacijoms, pvz, nurodant maksimalų atnaujintų varžymųsi kiekį, kuriuose perkančioji organizacija gali skelbti 1-5 produktų pirkimą arba įvedant fiksuotą mokestį už skelbiamą atskirą pirkimo užsakymą (atnaujintą varžymąsi). Sumažėjus atskirų varžymųsi kiekiui tiek tiekėjai, tiek perkančiosios organizacijos galės dirbti efektyviau bei sumažinti administravimo, transporto, pakavimo, dokumentacijos sąnaudas, kas ženkliai prisidėtų prie aplinkosauginių kriterijų gerinimo bei tikėtina sumažintų vaistų kainas.
4. Prašome įtraukti į katalogą šiuos produktus: 
15880000-Specialios paskirties maisto produktai
33692300-Enterinis maistas
33692000-Medicininės paskirties tirpalai
5. Prašome panaikinti kataloge esančias sudubliuotas pozicijas: 2206, 2508, 2693, 1204, 2406. 
6. Prašome pakoreguoti kataloge techninę specifikaciją pirkimo Nr. 2635 į "energ. vertė 650-800 kcal/1000ml trijų kamerų maiše".

2 tiekėjas. 5.1. Būtina numatyti tiekėjui teisę bet kuriuo metu atsisakyti konkrečios prekės (pozicijos) tiekimo per CPO katalogą.
5.2. Preliminarią pirkimo vertę numatyti ne mažiau nei 100 Eur.

Siūlome padaryti pasiūlymų teikimo funkcionalumą tokį patį, kaip ir dinaminėje pirkimo sistemoje, t.y. sudaryti sąlygas tiekėjui neteikti pasiūlymo.

Kiekvieno atnaujinto varžymosi metu perkančioji organizacija nustato konkrečiam atnaujintam varžymuisi taikomas vaisto galiojimo, tiekimo ir išpirkimo sąlygas. Tiekėjas turi teisę įvertinti, ar jis yra pajėgus dalyvauti konkrečiame atnaujintame varžymesi nurodytomis sąlygomis ir priimti atitinkamą sprendimą.
Suprantame, kad perkančiųjų organizacijų tikslas yra užtikrinti vaistinio preparato įsigijimą, tačiau tiekėjo pareiga — vykdyti sutartį. Atkreipiame dėmesį, kad tiekėjas, suformuotos eilės pagal pasiūlymų pateikimą CPO tvarka atsidūręs pirmoje pozicijoje, tačiau neatitinkantis konkretaus pirkimo reikalavimų, atsidurtų itin nepalankioje situacijoje: jis būtų priverstas arba pasirašyti sutartį preliminariosios sutarties kaina, arba mokėti baudas CPO už atsisakymą sudaryti sutartį, arba mokėti baudas perkančiajai organizacijai, dėl to, kad netinkamai vykdo sutartį ir tiekiami vaistai neatitinka sutartyje numatyto galiojimo termino arba nepatiekiami per sutartyje numatyta laiką. Manome, kad tai yra nesąžininga tiekėjo atžvilgiu.
Esame įsitikinę, kad teisė tiekėjui pasirinkti dalyvauti atnaujintame varžymesi sudarytų sąlygas perkančiosioms organizacijoms tiek taupyti lėšas, tiek įsigyti vaistų alternatyviais būdais — apklausomis ar CVP IS priemonėmis, įskaitant ir tuos tiekėjus, kurie nėra CPO sistemos vartotojai.

Siūlome preliminariojoje sutartyje numatyti galimybę keisti sutartį šalių susitarimu, jei pirkimo dalis, kuriai yra pateiktas pasiūlymas nebetiekiama ir nėra kuo jį pakeisti.
Siekiant sumažinti administracinę naštą tiek perkančiosioms organizacijoms, tiek tiekėjams, siūlome esant tam tikroms sąlygoms sudaryti galimybę šalių susitarimu keisti preliminariąją sutartį, sudarant galimybę išsibraukti vaistą, jei jis yra netiekiamas, nėra pakaitalų ir yra pateikiami tai įrodantys faktai.

Siūlome preliminariojoje sutartyje numatyti galimybę papildyti sutartį, sutarties pratęsimo metu.
Siūlome sudaryti tiekėjams galimybę pateikti kainos pasiūlymą pirkimo dalims, kurios yra preliminariojoje sutartyje, sutarties atnaujinimo metu. Atkreipiame dėmesį, kad sutarties galiojimas su visais numatomais pratęsimais yra ganėtinai ilgas. Tiekėjai tuo metu gali atrasti galimybių pasiūlyti vaistus, kurių katalogo formavimo pradžioje pasiūlyti neturėjo galimybės. Tai padėtų užtikrinti konkurenciją, bei sudarytų sąlygas perkančiosioms organizacijoms įsigyti vaistus palankiausiomis sąlygomis.

Siūlome pagrindinėje sutartyje numatyti galimybę šalių susitarimu keisti vaistinį preparatą (pavadinimą ir gamintoją), nesant jo tiekimo sutrikimui.
Siūlome pagrindinėje sutartyje numatyti galimybę šalių raštišku susitarimu keisti vaistinį preparatą (pavadinimą ir gamintoja), nesant jo tiekimo sutrikimui, jei jis buvo pakeistas CPO kataloge,  nustatant, kad toks keitimas nekeičia sutartyje numatytų vaistinio preparato techninių specifikacijų ir kainos.

	Dėl tiekėjų informavimo apie pasikeitusias kainas.
 Neatsižvelgiama. Pažymėtina, kad informacija apie pasikeitusias kainas nedelsiant paskelbiama CPO LT elektroniniame kataloge. CPO LT neturi pareigos papildomai informuoti tiekėjų apie kainų pasikeitimus, kadangi visa aktuali informacija yra viešai prieinama elektroniniame kataloge. Tiekėjas, dalyvaudamas atnaujintame varžymesi turi galimybę patikrinti aktualią informaciją apie kataloge kitų tiekėjų siūlomas maksimalias kainas.

Dėl licencijos.
Atsižvelgiama. Pagrindinės sutarties Specialiosios sąlygos papildomos 14.4 p., kuriuo  Sutarties Bendrųjų sąlygų 16 skyriaus „PAREIŠKIMAI IR GARANTIJOS“ pakeičiamas 16.1.1. papunktis ir išdėstomas taip:
16.1.1. yra teisėtai priimti ir galioja visi būtini sprendimai, gauti leidimai bei sutikimai, taip pat teisėtai atlikti ir galioja kiti teisiniai veiksmai, reikalingi Sutarties sudarymui, galiojimui bei vykdymui. Perkančioji organizacija įsipareigoja nedelsiant informuoti tiekėją, jei jos turima įstaigos asmens sveikatos priežiūros licencija yra sustabdyta ar nutraukta.

Dėl 3 p. pateiktų argumentų.
Neatsižvelgiama. Žr. atsakymą pateiktą prie aplinkosauginių reikalavimų.

Dėl Specialios paskirties maisto produktų, 
enterinio maisto, medicininės paskirties tirpalų įtraukimo į pirkimą. 
Neatsižvelgiama. Įvertinus ribotas CVP IS technines galimybes, pirkimas organizuojamas su ne daugiau kaip 200 pirkimo objekto dalių, vietoje anksčiau buvusių apie 1 700 pirkimo objekto dalių. Atsižvelgiant į šį techninį apribojimą, pirkimo objekto dalių skaičiaus didinimas ir papildomų pirkimo objektų įtraukimas nėra galimas, todėl prašymas netenkinamas.

Dėl prašymo panaikinti kataloge esančias sudubliuotas pozicijas: 2206, 2508, 2693, 1204, 2406 ir koreguoti kataloge techninę specifikaciją pirkimo Nr. 2635 į "Energ. vertė 650-800 kcal/1000ml trijų kamerų maiše".
Atsižvelgiama iš dalies. Pirkime esančios pozicijos katalogo Nr. 1204 ir 2406 nesidubliuoja. Likusios pozicijos nesudaro šio pirkimo objekto, tačiau bus papildomai įvertintos.

Dėl 2 tiekėjo siūlymų. 
Neatsižvelgiama. Įvertinus pirkimo objekto specifiką ir būtinybę užtikrinti nepertraukiamą gydymo įstaigų aprūpinimą vaistiniais preparatais, tokie patikslinimai gali neigiamai paveikti galimybes operatyviai įsigyti gydymui būtinus vaistinius preparatus.

Dėl automatinio pasiūlymų pateikimo. 
Neatsižvelgiama. Žr. pateiktą atsakymą prie automatinio pasiūlymo pateikimo sąlygos. 


Dėl Preliminariosios sutarties nutraukimo šalių susitarimu. 
Neatsižvelgiama. Preliminariosios sutarties 8.7 papunktyje aiškiai nustatyta, kad Preliminarioji sutartis gali būti nutraukta abipusiu Šalių susitarimu. Šios teisės taikymas yra ribojamas tik Preliminariosios sutarties 8.5 papunktyje nustatytais atvejais. Vadinasi, abipusiu Šalių susitarimu Preliminarioji sutartis negali būti nutraukta tik 8.5 papunktyje numatytais atvejais, o visais kitais atvejais Šalys turi teisę susitarti dėl jos nutraukimo.

Dėl galimybės Tiekėjui pasiūlyti preliminarią sutartį papildyti sutartį, sutarties pratęsimo metu.
Neatsižvelgiama. Pažymėtina, kad konkurso metu, nustačius pirkimų eilę, preliminarioji sutartis sudaroma dėl konkrečių pirkimo objekto dalių. Pratęsiant preliminariosios sutarties galiojimą naujos preliminariosios sutartys nėra sudaromos, todėl jų papildymas naujomis pirkimo objekto dalimis nėra galimas.

Dėl vaistinio preparato keitimo šalių susitarimu Pagrindinėje sutartyje, kai vaistinis preparatas pakeičiamas CPO LT el. kataloge.
Neatsižvelgiama. Pagrindinė sutartis sudaroma pagal Preliminariojoje sutartyje nustatytas sąlygas, todėl vaistinio preparato (pavadinimo ir (ar) gamintojo) keitimas, nesant objektyvių tiekimo sutrikimų ar kitų objektyvių aplinkybių, neatitiktų viešųjų pirkimų principų ir reikštų Pagrindinės sutarties sąlygų pakeitimą nesant tam teisinio pagrindo. Pagrindinėje sutartyje yra aiškiai nustatyti atvejai, kada tiekėjas gali siūlyti kitą vaistinį preparatą, todėl papildomų keitimo pagrindų nustatyti nėra pagrindo.

